**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 28 Ιουλίου 2022, ημέρα Πέμπτη και ώρα 13.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασιλείου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα». (2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων – Άδωνις Γεωργιάδης, ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.: Αργύρης Οικονόμου, Δήμαρχος Ελευσίνας, Παναγιώτης Ξενοκώστας, Πρόεδρος και Διευθύνων Σύμβουλος της ONEX Company, Γεώργιος Παπαμανώλης-Ντόζας, Πρόεδρος της Διοικητικής Επιτροπής του Βιοτεχνικού Επιμελητηρίου Πειραιά (ΒΕΠ), Εμμανουήλ (Μάκης) Καράμαλης, ναυπηγός-μηχανολόγος, μέλος του ΔΣ της Πανελλήνιας Ένωσης Ομότιμων Μελών Τεχνικού Επιμελητηρίου Ελλάδος (ΠΕΤΟΜ-ΤΕΕ), Κλεάνθης Χατζηνικολαΐδης, Πρόεδρος της Πανελλήνιας Ομοσπονδίας Συλλόγων Επιθεωρητών Εργασίας (ΠΟΣΕΠΕ), Παναγιώτης Δούκας, Πρόεδρος ΔΕ της Πανελλήνιας Ομοσπονδίας Εργατοϋπαλλήλων Μετάλλου (ΠΟΕΜ), Σωτήριος Πουλικόγιαννης, Πρόεδρος του Συνδικάτου Μετάλλου και Ναυπηγικής Βιομηχανίας Ελλάδας, Νικόλαος Παπανικολάου, Πρόεδρος του Σωματείου Εργαζομένων Ναυπηγείων Ελευσίνας (ΣΕΝΕ), Ευάγγελος Λίγγος, Πρόεδρος του Εργατικού Κέντρου Ελευσίνας Δυτικής Αττικής (ΕΚΕΔΑ), Αντώνιος Μέγγουλης, νομικός σύμβουλος και Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Κωνσταντίνος Κόλλιας, Πρόεδρος του ΔΣ του Οικονομικού Επιμελητηρίου Ελλάδος (ΟΕΕ), Γεώργιος Χότζογλου, Πρόεδρος ΔΣ της Πανελλήνιας Ομοσπονδίας Εργαζομένων στον Επισιτισμό Τουρισμό (ΠΟΕΕΤ) και Μιχαήλ Χασιώτης, Γενικός Γραμματέας της Πανελλήνιας Ομοσπονδίας Λογιστών (ΠΟΛ).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λιάκος Ευάγγελος, Μπουκώρος Χρήστος, Οικονόμου Βασίλειος, Ράπτη Ελένη, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Δρίτσας Θεόδωρος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Σαντορινιός Νεκτάριος, Τελιγιορίδου Ολυμπία, Χαρίτσης Αλέξανδρος (Αλέξης), Γκόκας Χρήστος, Κεγκέρογλου Βασίλειος, Πάνας Απόστολος, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Καλησπέρα σας κυρίες και κύριοι συνάδελφοι, κύριε Υπουργέ. Συνεχίζουμε την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα» με την 2η συνεδρίαση και την ακρόαση των εξωκοινοβουλευτικών προσώπων.

Ξεκινάμε με τον Δήμαρχο Ελευσίνας, κ. Αργύρη Οικονόμου, δίνοντάς του τον λόγο για 5’.

**ΑΡΓΥΡΗΣ ΟΙΚΟΝΟΜΟΥ (Δήμαρχος Ελευσίνας):** Ευχαριστώ πολύ. Κύριε Πρόεδρε, κυρίες και κύριοι βουλευτές, κυρίες και κύριοι, σας ευχαριστώ για την αποδοχή του αιτήματος έτσι ώστε, ως Δήμαρχος της Ελευσίνας, να συμμετάσχω στην αρμόδια Επιτροπή της Βουλής και την συζήτηση του σχεδίου νόμου του Υπουργείου Ανάπτυξης και Επενδύσεων για την εξυγίανση των Ναυπηγείων Ελευσίνας που προήλθε μετά από την επιστολή που έστειλα στον Πρόεδρο της Βουλής των Ελλήνων, κ. Τασούλα, και μετά την ομόθυμη απόφαση της Επιτροπής. Ευχαριστώ θερμά γι’ αυτό.

Τα Ναυπηγεία Ελευσίνας υπήρξαν για όλους μας στην πόλη της Ελευσίνας μία κερδοφόρα εταιρεία που βρισκόταν σε αναπτυξιακή τροχιά. Απασχολούσε εκατοντάδες εργαζομένους και συνεισέφερε στα δημόσια έσοδα και στα ασφαλιστικά ταμεία της χώρας μας. Πραγματικά, ένας οικονομικός και εργασιακός πνεύμονας για την Ελευσίνα και την ευρύτερη περιοχή που η απρόσκοπτη λειτουργία τους ήταν προς όφελος της τοπικής κοινωνίας, καθώς προσέφερε έμμεσα ή άμεσα θέσεις εργασίας σε εκατοντάδες οικογένειες. Δυστυχώς, μια σειρά από εσφαλμένες επιλογές οδήγησαν το Ναυπηγείο στον μαρασμό και τους εργαζόμενους και τις οικογένειές τους σε κατάσταση εξαθλίωσης. Στις 7 Ιουλίου 2022 κατατέθηκε για δημόσια διαβούλευση το σχέδιο νόμου με τίτλο, «Εξυγίανση των Ναυπηγείων Ελευσίνας» από το Υπουργείο Ανάπτυξης και τον Υπουργό, κ. Γεωργιάδη.

Ως Δήμος Ελευσίνας, σταθήκαμε από την πρώτη στιγμή στο πλευρό των 600 εργαζομένων και των οικογενειών τους, με μια σειρά από ενέργειες που εγώ προσωπικά ανέλαβα ως νεοεκλεγείς δήμαρχος το 2019. Βρεθήκαμε στο πλευρό τους από την πρώτη στιγμή. Βρεθήκαμε στο Μέγαρο Μαξίμου, στο Υπουργείο Εθνικής Άμυνας και σε πάρα πολλές συσκέψεις με τον Υπουργό Ανάπτυξης, κ . Γεωργιάδη, γνωρίζοντας βαθιά -όχι μόνο με την ιδιότητα του αυτοδιοικητικού, αλλά και από την πρότερη ιδιότητά μου, αφού υπηρέτησα στις Ένοπλες Δυνάμεις- το πόσο δύσκολο και ακραίο είναι οποιοδήποτε σενάριο λειτουργίας, βιωσιμότητας και ανάπτυξης του Ναυπηγείου Ελευσίνας. Υπηρετώντας στις Ένοπλες Δυνάμεις ήξερα από πολύ κοντά την ανησυχία των ανθρώπων των Ενόπλων Δυνάμεων για την υλοποίηση των προγραμμάτων και για την χρηματοδότηση αυτών. Ήξερα λοιπόν από μέσα, πόσο δύσκολο ήταν αυτό το εγχείρημα. Ήξερα όμως και απ’ έξω, ως Δήμαρχος -γιατί αυτό ήταν το καθήκον μου- την κοινωνία της Ελευσίνας, τους εργαζόμενους που επιζητούσαν μια δίκαιη λύση για τα προβλήματά της.

Αυτή λοιπόν η λύση μου διαμόρφωσε τη βαθιά πίστη, ότι το Ναυπηγείο πρέπει να λειτουργήσει και ότι το ναυπηγείο πρέπει να προσφέρει στην τοπική και εθνική οικονομία και μπορεί να αποτελέσει έναν πραγματικό πυλώνα ανάπτυξης σηματοδοτώντας τη ναυπηγική πολιτική της πατρίδας μας. Κυρίως, πρέπει να λειτουργήσει για την προάσπιση των εθνικών συμφερόντων και τη θωράκιση της αμυντικής μας βιομηχανίας με την προσφορά των εργαζομένων, την τεχνογνωσία και την επάρκεια τους. Για εμάς οι εργαζόμενοι είναι «πυξίδα» για το κατατεθέν νομοσχέδιο. Γι’ αυτό τον λόγο ο Δήμος Ελευσίνας στις 20 Ιουλίου, εξέδωσε ψήφισμα το οποίο απεστάλη στον Πρωθυπουργό και στον Υπουργό Ανάπτυξης, και αναφέρει ρητά ότι είμαστε δίπλα σε κάθε ενέργεια που θα επαναφέρει τα Ναυπηγεία σε τροχιά ανάπτυξης, που θα διασφαλίσει θέσεις εργασίας, δεδουλευμένα, συλλογικές συμβάσεις και όλα τα δίκαια αιτήματα του Σωματείου των Εργαζομένων του Ναυπηγείου. Θα σηματοδοτήσει τη ναυπηγοεπισκευαστική ανάπτυξη που μόνο θετικά θα προσφέρει στην εθνική και τοπική οικονομία. Γι’ αυτό ζητάμε από όλους σας να στηρίξετε και να συμβάλλετε με κάθε ενέργεια που θα προβεί στην εξασφάλιση της βιωσιμότητας, τόσο του Ναυπηγείου όσο και των εργαζομένων. Και αυτό γιατί για εμάς η λέξη «βιωσιμότητα» έχει ουσιαστικό νόημα και περιεχόμενο. Ζητούμε ενέργειες που θα διασφαλίσουν ότι το Ναυπηγείο θα πρέπει να παραμείνει ανοιχτό και μετά το τέλος του εξοπλιστικού προγράμματος του Πολεμικού Ναυτικού που στην παρούσα χρονική στιγμή, σε τρεις μήνες, θα έχει πλήρως ολοκληρωθεί. Μόνο έτσι θα μπορούμε να μιλάμε για τοπική και εθνική ανάπτυξη.

Κυρίες και κύριοι βουλευτές, κύριοι εκπρόσωποι των φορέων, έχω την τιμή να είμαι Δήμαρχος της πόλης της Ελευσίνας, ενός Δήμου που τον χαρακτηρίζει μία μακραίωνη ιστορία η οποία στο διάβα της συναντήθηκε με τη βιομηχανία. Στην πόλη, που για το 2023 θα είναι η Πολιτιστική Πρωτεύουσα της Ευρώπης, λειτουργούσαν εκατοντάδες βιομηχανίες. Στην πραγματικότητα, η Ελευσίνα ήταν υποδοχέας εσωτερικών οικονομικών μεταναστών που ενσωματώθηκαν με το υπόλοιπο δυναμικό της. Η πόλη μας είναι μια πόλη ζωντανή. Ήταν μια πόλη ζωντανή. Μια πόλη με πολύ χαμηλό δείκτη ανεργίας. Μια πόλη που προσέφερε τα μέγιστα στο ΑΕΠ της χώρας. Δυστυχώς, η οικονομική κρίση άλλαξε αυτά τα δεδομένα. Βιομηχανίες έκλεισαν και πολύς κόσμος έμεινε άνεργος. Δεν υπήρξε κανένα σχέδιο έτσι ώστε μία επιχείρηση να διασωθεί, να βρεθεί επενδυτής, να υπάρξει ενδιαφέρον να γίνουν ενέργειες, έτσι ώστε να υπάρξει στοιχειώδης εξυγίανση. Για εμάς, το γεγονός ότι υπάρχει ένα νομοσχέδιο που δίνει προοπτική στα Ναυπηγεία, είναι ιδιαίτερα σημαντικό. Η πόλη μου, η πόλη της Ελευσίνας δεν μπορεί να σηκώσει στις πλάτες της επιπλέον ανεργία, δεν έχει άλλο περιθώριο. Γι’ αυτό τονίζω για ακόμη μια φορά, ότι για εμάς το άκρως σημαντικό, είναι η λειτουργία των ναυπηγείων με προαπαιτούμενο τη διασφάλιση των θέσεων εργασίας και των δεδουλευμένων των εργαζομένων.

Με αυτές τις σκέψεις, αλλά και με αυτή την ευθύνη να βαραίνει στις πλάτες μου, απέστειλα επιστολή προς όλα τα πολιτικά κόμματα ζητώντας να στηρίξουν το νομοσχέδιο. Το ίδιο ζητάω και σήμερα, ενώπιον της Επιτροπής που συνεδριάζει. Να αναλάβετε όλες τις πρωτοβουλίες, ώστε το Ναυπηγείο να παραμείνει ανοικτό και να διασφαλιστούν οι θέσεις εργασίας και τα δεδουλευμένα των εργαζομένων. Μην επιτρέψετε την ερήμωση του τόπου μας. Έχουμε προσφέρει πολλά, δικαιούμαστε περισσότερα. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον Δήμαρχο Ελευσίνας, κ. Οικονόμου. Τον λόγο έχει ο κ. Γεώργιος Παπαμανώλης – Ντόζας, Πρόεδρος της Διοικητικής Επιτροπής του Βιοτεχνικού Επιμελητηρίου Πειραιά (ΒΕΠ).

**ΓΕΩΡΓΙΟΣ ΠΑΠΑΜΑΝΩΛΗΣ - ΝΤΟΖΑΣ (Πρόεδρος της Διοικητικής Επιτροπής του Βιοτεχνικού Επιμελητηρίου Πειραιά (ΒΕΠ)):** Καλησπέρα κι από μένα. Ευχαριστώ πάρα πολύ για την πρόσκληση να παρευρεθώ σήμερα σε αυτή τη συνεδρίαση όπου συζητείται το νομοσχέδιο για την εξυγίανση των Ναυπηγείων Ελευσίνας. Από την πλευρά μας, και προσωπικά από την πλευρά μου, ως Επιμελητήριο αντιπροσωπεύουμε το 95% των ναυπηγοεπισκευαστικών επιχειρήσεων που βρίσκονται στην ευρύτερη περιοχή του Πειραιά μέχρι και την Ελευσίνα. Σκοπός μας είναι να δείξουμε πως πρόκειται για ένα Ναυπηγείο κόσμημα -όσο καιρό ήταν σε λειτουργία. Αναλογιστείτε ότι τη δεκαετία του 1980 κατασκευάσαμε τα αρματαγωγά του Πολεμικού Ναυτικού, τη δεκαετία του 2000 κατασκευάσαμε πλοία γενικής υποστήριξης, όπως τον «Προμηθέα» σε σχέδια της Fincantieri. Άρα, αυτή τη στιγμή μέλημά μας -και η πρώτη προτεραιότητά μας- είναι να παραμείνει το Ναυπηγείο ανοιχτό τόσο για την περιοχή της Ελευσίνας και της Δυτικής Αττικής όσο και για όλη την Ελλάδα. Δεν μπορεί, αυτή τη στιγμή, να είμαστε πρώτη ναυτιλιακή δύναμη στον κόσμο και να μην υπάρχουν Ναυπηγεία να ελλιμενιστούν και να δεξαμενιστούν πλοία για να μπορέσουν να γίνουν εργασίες. Έχουμε το τρανό παράδειγμα, το παράδειγμα της Σύρου. Τυχαίνει να είμαι από τη Σύρο, οπότε βλέπετε πως λειτουργεί ένα Ναυπηγείο, όταν μαζί συμπορεύεται το ιδιοκτησιακό καθεστώς με τους εργαζόμενους. Σκοπός μας είναι να τους στηρίξουμε, να είμαστε εκεί. Φυσικά, τα κεκτημένα δικαιώματα των εργαζομένων θα πρέπει να πληρωθούν, όλα. Εμείς, από την πλευρά μας, είμαστε αρωγοί σε ό,τι προσπάθεια γίνεται. Να βοηθήσουμε και με τις επιχειρήσεις μας οι οποίες είναι στο χώρο της ναυπηγοεπισκευής, αλλά και με τον κόσμο τον οποίο έχουμε, προκειμένου να μην χαθεί αυτή η τεχνογνωσία και φυσικά να έρθουν ξανά τα βαπόρια των Ελλήνων εφοπλιστών στη χώρα μας για να ελλιμενίζονται και να γίνονται επισκευές.

Εδώ είμαστε, εδώ θα παραμείνουμε και είμαστε αρωγοί σε ό,τι προσπάθεια γίνεται προς όφελος της χώρας μας. Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, τον κ. Παπαμανώλη. Τον λόγο έχει ο κ. Κλεάνθης Χατζηνικολαΐδης, Πρόεδρος της Πανελλήνιας Ομοσπονδίας Συλλόγων Επιθεωρητών Εργασίας (ΠΟΣΕΠΕ).

**ΚΛΕΑΝΘΗΣ ΧΑΤΖΗΝΙΚΟΛΑΪΔΗΣ (Πρόεδρος της Πανελλήνιας Ομοσπονδίας Συλλόγων Επιθεωρητών Εργασίας (ΠΟΣΕΠΕ)):** Κύριε Πρόεδρε, ευχαριστώ πολύ για την πρόσκληση. Κύριε Υπουργέ, κυρίες και κύριοι θα ήθελα πέντε λεπτά να πω ορισμένα πράγματα.

Η ναυπηγοεπισκευαστική βιομηχανία στη χώρα μας, όπως και στο εξωτερικό, είναι ο τομέας που ασχολείται με την κατασκευή, επισκευή και συντήρηση μεταλλικών κυρίως πλοίων, πλωτών μέσων, καθώς και μεγάλων μεταλλικών κατασκευών της ξηράς. Στις δεκαετίες που πέρασαν, η κρίση της ελληνικής ναυπηγοεπισκευαστικής βιομηχανίας θα μπορούσε να χαρακτηριστεί ως κρίση ανταγωνιστικότητας ή και ως έλλειψη προσαρμογής στα διεθνή δεδομένα. Ειδικότερα, τα βασικά στοιχεία της κρίσης ανταγωνιστικότητας της ελληνικής ναυπηγοεπισκευαστικής βιομηχανίας συνεπάγονται σε δύο μεγάλα κεφάλαια και τα οποία είναι, πρώτον, τα ελληνικά ναυπηγεία, και γενικότερα η ναυπηγοεπισκευαστική δραστηριότητα, ασκούνται στη χώρα μας με τις δομές στα οργανωτικά σχήματα και κυρίως τις μεθόδους παραγωγής της δεκαετίας του 1960 και δεύτερον, οι υποδομές, τα εργαλεία και ο εξοπλισμός των ναυπηγικών μας μονάδων έχουν επίσης αναφορά στην ίδια δεκαετία και από τότε έχουν γίνει ελάχιστες βελτιώσεις ή μεμονωμένες προσθήκες.

Η μόνη, λοιπόν, προοπτική διεξόδου από την κρίση είναι η ταυτόχρονη επένδυση σε εξοπλισμό, οργάνωση, μεθόδους εργασίας, μέσα σε ένα περιβάλλον που θα απορρίπτει το παλιό και θα επιζητεί καινούργιους ανέμους και αντιλήψεις στη ναυπηγική μας βιομηχανία. Και αυτό, γιατί ο ρόλος του κλάδου της ναυπηγοεπισκευαστικής βιομηχανίας είναι σημαντικός για τη χώρα μας για τους εξής λόγους.

Είναι συναλλαγματοφόρος, απασχολεί σημαντικό αριθμό εργαζομένων -ειδικά τώρα που μιλάμε και για την εξυγίανση των Ναυπηγείων Ελευσίνας στην ευρύτερη περιοχή της Ελευσίνας και της Δυτικής Αττικής- συντελεί στην ανάπτυξη και στη διατήρηση μεγάλου αριθμού παράλληλων δραστηριοτήτων. Επιπλέον, οι ναυπηγοεπισκευαστικές μονάδες έχουν τη δυνατότητα να απορροφήσουν και να μεταφέρουν σημαντική τεχνογνωσία και τέλος, εξυπηρετεί την εθνική άμυνα της χώρας με την κατασκευή, επισκευή, μετασκευή και συντήρηση των πλοίων του Πολεμικού Ναυτικού.

Το σημερινό σχέδιο νόμου έρχεται να βάλει ξανά στην αφετηρία με ένα νέο ξεκίνημα έναν από τους βασικούς πυλώνες της ναυπηγικής μας βιομηχανίας που είναι τα Ναυπηγεία Ελευσίνας.

Κατά την άποψή μας, από το σύνολο του νομοσχέδιου 5 είναι τα σημαντικά στοιχεία ξεχωρίζουν. Η στάση των εργαζομένων στα ναυπηγεία, όπου καθολικά απαιτούσαν την νομοθετική παρέμβαση της Κυβέρνησης για την επίλυση του γόρδιου δεσμού της εξυγίανσης και της επαναλειτουργίας τους -και μάλιστα με την ομόφωνη υποστήριξή τους που φθάνει στο ποσό το 99,7 %- και δεύτερον η συνέπεια και συνέχεια που δείχνουν τα πολιτικά κόμματα μετά την εξυγίανση επαναλειτουργίας των ναυπηγείων Σύρου στην ολοκλήρωση των προσπαθειών με τη σημερινή νομοθέτηση που αφορά και το ναυπηγείο της Ελευσίνας. Η πρόβλεψη για άμεσες επενδύσεις 100 εκατομμυρίων δολαρίων, η αποπληρωμή του 100% των οφειλών προς τους εργαζόμενους, η διασφάλιση 600 θέσεων εργασίας -όπως λένε οι συντάκτες του νομοσχεδίου- και η δημιουργία 1.600 επιπλέον θέσεων εργασίας σε βάθος τριετίας όπως επίσης και η ενίσχυση της οικονομίας με ποσό πάνω από 1 δις που θα κατευθυνθούν σε εγχώριους προμηθευτές και στην ελληνική βιομηχανία. Ως προς τα εργασιακά δικαιώματα που αφορούν τις εργασιακές σχέσεις αλλά και τα μέτρα ασφάλειας της εργασίας, υπάρχει από τη πλευράς μας και το νομικό οπλοστάσιο και το ανθρώπινο δυναμικό στην Επιθεώρηση Εργασίας να τα διαφυλάξει. Μιας Επιθεώρησης Εργασίας που σήμερα υλοποιεί δύο μεγάλες μεταρρυθμίσεις, την αναβάθμισή της ως Ανεξάρτητη Αρχή και την εισαγωγή και καθολικότητα της κάρτας εργασίας. Κλείνοντας, ό,τι προβλήματα ανακύψουν δεν θα είναι άλυτα στα πλαίσια του κλίματος που έχουν εκφράσει και οι ίδιοι οι εργαζόμενοι των Ναυπηγείων Ελευσίνας. Ευχαριστώ πολύ κ. Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Ξενοκώστας.

**ΠΑΝΑΓΙΩΤΗΣ ΞΕΝΟΚΩΣΤΑΣ (Πρόεδρος και Διευθύνων Σύμβουλος της ΟΝΕΧ Company):** Πριν από τέσσερα χρόνια στη Σύρο ξεκινήσαμε με ένα όραμα που για πολλούς, τότε, είχε χαρακτηριστεί επιεικώς ως «τρελό» και ήταν ούτε λίγο ούτε πολύ η αναγέννηση και η αναβίωση των ναυπηγείων του Νεωρίου της Σύρου. Σήμερα, τέσσερα χρόνια μετά η διαδρομή που έχουμε κάνει είναι μεγάλη, το ταξίδι μας όμως ακόμα μεγαλύτερο. Σήμερα, βρισκόμαστε με οδηγό το όραμά μας μπροστά στη μεγαλύτερη πρόκληση της νεότερης βιομηχανικής και ναυπηγικής ιστορίας. Την ίδια την αναβίωση της ναυπηγικής βιομηχανίας στη χώρα μας η οποία περνάει μέσα από την επανεκκίνηση, την εξυγίανση και την αναβάθμιση των Ναυπηγείων Ελευσίνας. Γεγονός που εξασφαλίζεται από το σχέδιο που θα σας παρουσιάσω, σχέδιο το οποίο ενισχύει σημαντικά τόσο την οικονομία, όσο και τη γεωπολιτική θέση της Ελλάδας, καθώς τα Ναυπηγεία Ελευσίνας θα αποτελέσουν πυλώνα τόσο

τόσο για το ναυτιλιακό-ενεργειακό τομέα όσο και για την ίδια την εθνική αμυντική βιομηχανία.

Σημειώνω, πως η βιωσιμότητα του επιχειρηματικού πλάνου καθώς και η βελτίωση της θέσης του δημοσίου από την εναλλακτική της πτώχευσης, πιστοποιείται από τον κατά το νόμο ειδικό εμπειρογνώμονα όπως προβλέπεται από το πτωχευτικό νόμο, εν προκειμένω την Ernst & Young. Στη συνέχεια επικυρώνεται εντέλει από τα αρμόδια δικαστήρια. Αυτή είναι η κατά το νόμο διαδικασία και αυτή ακολουθούμε. Θα ξεκινήσω από τη σημερινή παρουσίαση με το ευρύτερο μέτωπο συναινέσεων που έχουμε διασφαλίσει, οι οποίες είναι και οι κεντρικοί καταλύτες επιτυχούς επαναφοράς τόσο του ναυπηγείου όσο και του κλάδου στην Ελλάδα.

Τον Σεπτέμβριο του 2021, μετά από σχεδόν 2 χρόνια αντιμετώπισης και προσπέλασης πληθώρας προβλημάτων, μεταξύ άλλων η ανάδειξη του πραγματικού χρέους των Ναυπηγείων Ελευσίνας σε άνω των 340 εκατομμυρίων ευρώ, προχώρησα όπως είχα υποσχεθεί προσωπικά στους εργαζόμενους των Ναυπηγείων Ελευσίνας σε ενημέρωσή τους και τους ζήτησα να μου απαντήσουν αν συμφωνούν ή όχι με το σχέδιο εξυγίανσης προκειμένου να προχωρήσω ή όχι με τους επόμενους πιστωτές, καθώς τα χρέη των ναυπηγείων ήταν υπέρογκα και η κατάσταση οριακή. Το 99,7% των εργαζομένων συμφώνησαν και έτσι προχωρήσαμε. Οι εργαζόμενοι συμφώνησαν να συγκληθούν με το σχέδιο και μετά προχώρησα στα περαιτέρω. Το σημειώνω εμφατικά, για να είμαστε όλοι στην ίδια σελίδα, πως ουσιαστικά το «πράσινο φως» που βρισκόμαστε σήμερα εδώ έδωσε το σχεδόν απόλυτο «ναι» στο σχέδιο των εργαζομένων.

Σημειώνω, επίσης ότι με τους εργαζόμενους έχει καταρτιστεί τόσο διαβούλευση όπως ορίζει εργατική νομοθεσία -η οποία υποβλήθηκε επίσημα στο Υπουργείο Εργασίας- αλλά και διμερής συμφωνία, η οποία είναι αναπόσπαστο τμήμα του σχεδίου εξυγίανσης που θα υποβληθεί στα αρμόδια δικαστήρια εάν εσείς δώσετε το «πράσινο φως» εκ μέρους του Ελληνικού δημοσίου. Μέσω αυτών των συμφωνιών, διασφαλίζονται και επαυξάνονται οι υφιστάμενες θέσεις εργασίας, ρυθμίζονται θέματα εργασιακών σχέσεων, συλλογικές συμβάσεις εργασίας, αλλά και θέματα αποζημιώσεων αποπληρωμής δεδουλευμένων τους τόσο μέσα από προϋπολογισθείσες ροές της εταιρείας όσο και ανεξάρτητα αυτών ως ασφαλιστική δικλείδα. Δηλαδή, εγώ, θεσμικά ως επιχειρηματίας και νόμιμος εκπρόσωπος της νέας ιδιοκτήτριας και το σωματείο των εργαζομένων, νομίμως εκλεγμένο και εξουσιοδοτημένο, συμφωνήσαμε σε όλα με το 99,7 % εργαζομένων να το στηρίζουν .

Άρα, για εμάς το θέμα έχει κλείσει με θεσμικό και απόλυτο τρόπο ακολουθώντας τα θεσμικά, το νόμο και όλα τα προβλεπόμενα. Οπότε, κατακλείδι, το σχέδιό μας συγκεντρώνει τη σχεδόν ομόφωνη στήριξη των εργαζομένων στα Ναυπηγεία Ελευσίνας, σε ποσοστό 99,7%, και με βάση αυτό προχωράμε. Με άλλα λόγια ο πιστωτής που λέγεται εργαζόμενοι, έχει ήδη συμφωνήσει. Ζητώ κατανόηση που σας γίνομαι κουραστικός με τις επαναλήψεις, αλλά θέλω να σας δώσω την πραγματική εικόνα και μόνο. Για εμάς τα θέματα μεταξύ της εταιρείας και των εργαζομένων, έχουν ρυθμιστεί διμερώς με βάση την κείμενη νομοθεσία και πλειοψηφικές αποφάσεις και δεν μπορούν να αποτελέσουν θέματα λαϊκής συνέλευσης Κοινοβουλευτικής συζήτησης, ή δημοψηφίσματος, όπως επιδιώκουν 8 με 10 εγκάθετοι που στη Σύρο ήταν 18. Οτιδήποτε άλλο ταυτίζεται με το 0,3% και τις αξιώσεις του, είναι αντιθεσμικό, παράνομο και αντιδημοκρατικό. Προσωπικά, αναλαμβάνω τις ευθύνες μου οι οποίες είναι τεράστιες. Δεν τις αξίζω, ούτε τις προκάλεσα, αλλά το κάνω γιατί έτσι μόνο γίνεται να σωθεί το ναυπηγείο με τους εργαζόμενους. Όσοι ταυτίζονται με τις αντιδημοκρατικές, εξωθεσμικές και παράνομες πρακτικές του 0,3 %, ας αναλάβουν τις δικές τους αφού είναι επιλογή τους.

Επιπροσθέτως, μέσα από ξεκάθαρες τοποθετήσεις το σχέδιό μας στηρίζεται και από τα σημαντικότερα ενδιαφερόμενα μέρη και φορείς, όπως ο Δήμος Ελευσίνας και άλλοι, γεγονός που επιβεβαιώνει τον αμοιβαία επωφελή επιχειρηματικό οικονομικό και κοινωνικό χαρακτήρα του. Σημειώνουμε, πως το όραμά μας για τα Ναυπηγεία Ελευσίνας είναι να λειτουργήσει ως κόμβος τεχνολογίας και βιομηχανίας, ως πλατφόρμα εξαγωγών στην εμπορική ναυτιλία και τη διεθνή αμυντική βιομηχανία, συγκεντρώνοντας μέσω οικοσυστήματος μικρομεσαίες βιομηχανίες και βιοτεχνίες ως τεχνολογικό κέντρο, ως κέντρο εκπαίδευσης και εξειδίκευσης νέων, ως κόμβος έρευνας και ανάπτυξης μέσω συνεργειών, με ακαδημαϊκά ιδρύματα και ανάπτυξης νεοφυών εταιρειών. Πολλά από τα μέλη του ΕΒΕΠ και άλλων συνδέσμων είναι και θα είναι στενοί μας συνεργάτες καθώς το στοίχημα είναι εθνικό και το όραμα ελληνικό.

Καταλήγοντας, ο Δήμος Ελευσίνας μέσα από την ανάπτυξη θέσεων εργασίας και βιομηχανικών συνεργασιών, θα δει την αύξηση του ΑΕΠ του να επηρεάζει θετικά τους πολίτες και την κοινωνία αφού μέσα από διεθνείς μελέτες έχει καταδειχθεί πως για τις περιοχές που λειτουργεί ένα ναυπηγείο για κάθε 1 ευρώ του κύκλου εργασιών του το ΑΕΠ της περιοχής και της ελληνικής οικονομίας επηρεάζεται περίπου 6,5 φορές. Η δέσμευση του Ομίλου μας για στήριξη των δράσεων πολιτισμού αθλητισμού αλλά και των δοκιμαζόμενων πολιτών μας, είναι δεδομένη και μέρος της κουλτούρας μας προς την κοινωνία και τους συνανθρώπους μας .

Θα προχωρήσω, με την επόμενη θεματική ενότητα, αυτή της βιωσιμότητας. Το σχέδιο εξυγίανσης εμπεριστατωμένα αποτελεί την πλέον βιώσιμη λύση για τα Ναυπηγεία Ελευσίνας. Γιατί; Καταρχήν, όπως έχω ήδη αναφέρει, γιατί το πιστοποιεί ο ειδικός κατά το νόμο εμπειρογνώμονας Ernst & Young και θα το καταθέσει -εάν συμφωνήσει και το δημόσιο- στα αρμόδια δικαστήρια για επικύρωση. Ενδεικτικά, αναφέρω πως ολόκληρο το επιχειρηματικό μας πλάνο, δεν τίθεται σε δημόσια διαβούλευση, ούτε και είναι δυνατόν να διανεμηθεί αφού εμπορικά εταιρικά απόρρητα και δεδομένα οφείλουν να διαφυλαχθούν από τον ανταγωνισμό μας. Στο εμπορικό ναυτιλιακό κομμάτι η αποδεδειγμένη εμπειρία και η τεχνογνωσία μας -όπως αυτή είναι γνωστή από το νεώριο της Σύρου- διασφαλίζει ένα πολύ μεγάλο όγκο ανεκτέλεστου μέσα από τις υφιστάμενες μη εξυπηρετούμενες, λόγω συγκεκριμένων δυνατοτήτων του ναυπηγείου, πελατειακές βάσεις της ΟΝΕΧ. Για να γίνει αντιληπτό αυτό για κάθε πλοίο που αναλαμβάνουμε στο Νεώριο, αυτή τη στιγμή αναγκαζόμαστε να απορρίπτουμε άλλα πέντε με έξι πλοία, κάτι που σημαίνει πως εκατοντάδες πλοία ανά έτος θα κατευθύνονταν στα Ναυπηγεία Ελευσίνας, πλοία που σήμερα κατευθύνονται στην Τουρκία ή σε άλλες γειτονικές χώρες.

Οι μεγαλύτεροι ναυτιλιακοί όμιλοι διεθνώς, κυρίως ελληνικών συμφερόντων, μας εμπιστεύονται τα πλοία τους. Επιπλέον, οι στρατηγικές συμφωνίες που έχει εξασφαλίσει ο όμιλος ONEX Shipyards & Technologies, αλλά και οι σημαντικές επενδύσεις που θα πραγματοποιήσει σε εξοπλισμό, έρευνα και ανάπτυξη, θα φέρουν τα Ναυπηγεία Ελευσίνας στην αιχμή του ναυπηγοεπισκευαστικού τομέα παγκοσμίως. Ισχυρή ψήφος εμπιστοσύνης στη συμφωνία, τη βιωσιμότητα του επιχειρηματικού πλάνου και τις προοπτικές των Ναυπηγείων Ελευσίνας, αποτελεί και η απόφαση να στηρίξει χρηματοδοτικά το έργο μας η αμερικανική αναπτυξιακή τράπεζα DFC, κάτι που δεν έχει ιστορικό προηγούμενο και βάζει σε

σε μια άλλη τροχιά το όλο εγχείρημα, ενός διεθνούς κόμβου ναυπηγικής τεχνολογίας, αλλά και τις σχέσεις των δύο χωρών σε κρίσιμους τομείς, όπως αυτός της ναυπηγικής, ενώ τα Ναυπηγεία θα αποτελούν και ακρογωνιαίο λίθο για τη στήριξη της ενεργειακής ανεξαρτησίας της χώρας και την ίδρυση μιας ισχυρής εθνικής αμυντικής βιομηχανίας.

Ας δούμε παρακάτω τα πλέον χαρακτηριστικά άμεσα οφέλη από την έγκριση της συμφωνίας εξυγίανσης. Άμεση επένδυση 100 εκατομμυρίων δολαρίων, διασφάλιση των 600 θέσεων εργασίας, αποζημιώσεις 13,4 εκατομμυρίων ευρώ, αποπληρωμή του 100% των υπολοίπων οφειλών προς τους εργαζομένους. Σύνολο, 41 και πλέον εκατομμύρια ευρώ. Σημειώνω εμφατικά ξανά, πως αυτά τα χρήματα δεν είναι δικά μου χρέη, αλλά άλλων.

Πλέον των ανωτέρω άμεσων ωφελημάτων, κομβικά και σημαντικά είναι τα μακροπρόθεσμα οφέλη για την Ελληνική Οικονομία. Η επανεκκίνηση της δραστηριότητας των Ναυπηγείων θα αποφέρει στο Ελληνικό Δημόσιο επιπλέον έσοδα από τους άμεσους και έμμεσους φόρους, καθώς και από ασφαλιστικές εισφορές εργαζομένων, συνολικού ύψους 1,1 δις ευρώ κατά τα επόμενα 25 έτη, δημιουργία νέων θέσεων εργασίας. Μέχρι και το τέλος του 3ου έτους λειτουργίας, ο συνολικός αριθμός των εργαζομένων εκτιμάται να ανέλθει σε άνω των 2.000 και συνολικά κατά τα επόμενα 25 έτη η εν λόγω απασχόληση εκτιμάται να αποφέρει απολαβές άνω των 800 εκατομμυρίων ευρώ στους εργαζόμενους. Τα επόμενα 25 έτη θα διοχετευθούν σε εγχώριους προμηθευτές και την ευρύτερη ελληνική βιομηχανία, κεφάλαια ύψους 1,6 με 1,8 δις ευρώ. Επιπλέον, αποφέρει τον επαναπροσδιορισμό της παραγωγικής δυναμικής της Ελλάδας σε σημαντικούς τομείς όπως η άμυνα και η ναυπηγική βιομηχανία.

Και τώρα τίθεται το ερώτημα. Τι θα γίνει αν, για κάποιο λόγο, το σχέδιο εξυγίανσης δεν εγκριθεί; Αυτό θέλω να μοιραστώ μαζί σας, καθαυτό το γεγονός αποτελεί και τον πυρήνα του σχεδίου εξυγίανσης και της έκθεσης του ειδικού εμπειρογνώμονα, εν προκειμένω της Ernst & Young. Ποιο είναι το κόστος της μη έγκρισης της συμφωνίας; Καταρχάς, ο άμεσος κίνδυνος για τη συνέχιση λειτουργίας των Ναυπηγείων, καθώς θα οδηγηθούν σε βίαιη ρευστοποίηση, αρνητικές επιπτώσεις για την Εθνική Οικονομία λόγω του μεγέθους του κλάδου, αρνητικές επιπτώσεις για την εθνική ασφάλεια λόγω εμπλοκής του σε αμυντικά προγράμματα του Πολεμικού Ναυτικού, καταστρεπτικές συνέπειες για την τοπική κοινωνία- καθώς έχει καθορίσει το οικονομικό της μοντέλο στην περιοχή και συνδέεται άμεσα με την οικονομική επιβίωση των ευρύτερων περιοχών- ολοκληρωτική σχεδόν απώλεια των οφειλών για το Ελληνικό Δημόσιο- τα Ασφαλιστικά Ταμεία, τους εργαζόμενους και τους υπόλοιπους εμπλεκόμενους φορείς.

Πιο συγκεκριμένα ας δούμε τι έχει να λαμβάνει ο καθένας, ο κάθε πιστωτής που μας ενδιαφέρει σήμερα, μέσω του σχεδίου εξυγίανσης, δηλαδή οι εργαζόμενοι και ο ευρύτερος Δημόσιος Τομέα- οι εργαζόμενοι ενημερωτικά και ο ευρύτερος Δημόσιο Τομέα αποφασιστικά. Οι εργαζόμενοι συνολικά 40,439.346 εκατομμύρια ευρώ, σε περίπτωση βίαιης ρευστοποίησης θα λάβουν 2,015.531 εκατομμύρια ευρώ, ενώ με το σχέδιο εξυγίανσης θα λάβουν όλα τα οφειλόμενα- 40 και πλέον εκατομμύρια. Το Πολεμικό Ναυτικό, αυτή τη στιγμή είναι στα 142,337.000 εκατομμύρια ευρώ, σε περίπτωση βίαιης ρευστοποίησης θα λάβει 1,5 εκατομμύρια ευρώ περίπου, ενώ με το σχέδιο θα λάβει όλο το ποσό. Ο ΕΦΚΑ σε περίπτωση βίαιης ρευστοποίησης θα λάβει 4 εκατομμύρια ευρώ περίπου, ενώ με το σχέδιο θα λάβει πάνω από 5,700 εκατομμύρια ευρώ. Το Ελληνικό Δημόσιο σε περίπτωση βίαιης ρευστοποίησης θα λάβει 1,3 εκατομμύρια ευρώ, ενώ με το σχέδιο εξυγίανσης θα λάβει 1,9 περίπου εκατομμύρια ευρώ. Τα λοιπά Ασφαλιστικά Ταμεία θα λάβουν 218.000 ευρώ με τη βίαια ρευστοποίηση, ενώ με το σχέδιο θα λάβουν πλέον των 327.000 ευρώ.

Σημειώνω ξανά εμφατικά, πως τα «κουρέματα» δεν αφορούν εμένα ή την εταιρία μου, αλλά τους προηγούμενους ιδιοκτήτες και τα χρέη αυτών.

Αγαπητές και αγαπητοί, θα ήθελα να συνεχίσω παρουσιάζοντας σας τα βασικά σημεία της συμφωνίας εξυγίανσης. Προβλέπεται η δημιουργία δύο νέων εταιρειών- η μία Εμπορική και η δεύτερη Αμυντική- και μετά την επικύρωση της συμφωνίας εξυγίανσης, οι οποίες θα αναλάβουν το μεταβιβαζόμενο ενεργητικό και παθητικό της NBEE, «Ναυπηγικές και Βιομηχανικές Επιχειρήσεις Ελευσίνας».

Στην εμπορική εταιρεία, ONEX Elefsis Shipyards and Industries, στην οποία θα μεταβιβαστεί και σημαντικό τμήμα του ενεργητικού, αναμένεται να επενδυθούν μετά την μεταβίβαση κεφάλαια έως του ποσού των 170 εκατομμυρίων ευρώ. Οι επενδύσεις αυτές, όχι μόνο είναι δεσμευτικές μέσω του επιχειρηματικού πλάνου, αλλά απολύτως απαραίτητες για να λειτουργήσουμε, λόγω απαξίωσης ετών των εγκαταστάσεων και των υποδομών. Με άλλα λόγια, αν δεν τις κάνουμε δεν θα μπορούμε να λειτουργήσουμε. Στην Εμπορική εταιρεία, η χρηματοδότηση της ONEX Elefsis βασίζεται στην DFC με ποσό 102 περίπου εκατομμυρίων δολαρίων, καθώς και σε ιδία κεφάλαια του ομίλου ONEX ύψους 20 με 80 εκατομμυρίων, ενώ δύναται να αυξηθεί ανάλογα με τις ανάγκες σε δεύτερη φάση.

Στην Αμυντική εταιρεία, ONEX Elefsis Naval and Maritime, η δραστηριότητα που θα αναπτυχθεί θα αφορά τον τομέα ναυπήγησης πολεμικών πλοίων και λοιπών πλωτών ναυπηγημάτων, τόσο για λογαριασμό της εγχώριας αμυντικής βιομηχανίας, όσο και της αλλοδαπής. Η χρηματοδότηση θα γίνει από την Fincantieri, από ιταλικούς χρηματοδοτικούς οργανισμούς και την ONEX, με όσα κεφάλαια απαιτηθούν ώστε να διασφαλιστεί η εύρυθμη εκτέλεση των προγραμμάτων της εταιρείας.

Σχετικά τώρα με τους εργαζόμενους. Θα μεταφερθούν στην Αμυντική εταιρεία το σύνολο των υποχρεώσεων προς τους εργαζομένους με ημερομηνία 30 Σεπτεμβρίου του 2021, ήτοι 27,410.625 εκατομμύρια ευρώ, καθώς και αποζημιώσεις απόλυσης ύψους 13 εκατομμυρίων ευρώ, η οποία θα αναλάβει να αποπληρώσει μέσω ιδίων κεφαλαίων, ενδοομιλικών διευκολύνσεων και ομολογιών. Σημειώνω, ότι η απόλυση είναι μέρος της διαδικασίας εξυγίανσης της παλιάς εταιρείας. Ειδικότερα, αναφορικά με την καταβολή της αποζημίωσης απόλυσης, θα καταβληθεί σε κάθε εργαζόμενο, σύμφωνα με τα οριζόμενα στην οικεία νομοθεσία. Στα πλαίσια διμερούς συμφωνίας, μεταξύ εργαζομένων και ONEX, προβλέπεται -ως ασφαλιστική δικλείδα προς τους εργαζομένους- ότι στην περίπτωση τυχόν καθυστερήσεων σύναψης αμυντικών προγραμμάτων, η καταβολή του 30% των δεδουλευμένων με την απόφαση του δικαστηρίου και το υπόλοιπο 70% των δεδουλευμένων με την ολοκλήρωση των μεταβιβάσεων και τη μεταγραφή του Ναυπηγείου στην ONEX. Τονίζεται ιδιαιτέρως, ότι για δεύτερη φορά η ONEX -η πρώτη ήταν για το Νεώριο- θα πληρώσει δεδουλευμένα προηγούμενης ιδιοκτησίας, πριν την τυπική ολοκλήρωση της διαδικασίας μεταβίβασης, χωρίς να επιβαρύνεται γι’ αυτό ο Έλληνας φορολογούμενος, όπως γίνεται με άλλα άρθρα του Πτωχευτικού Κώδικα.

Σχετικά με το Πολεμικό Ναυτικό. Μεταφορά-μεταβίβαση στην Αμυντική εταιρεία του συνόλου των υποχρεώσεων της NBEE με ημερομηνία 30 Σεπτεμβρίου του 2021, ήτοι τα 142 και πλέον εκατομμύρια ευρώ που προαναφερθήκαμε. Το ποσό αυτό θα αποπληρωθεί μετά την ημερομηνία υλοποίησης των μεταβιβάσεων, σε χρονικό διάστημα 30 ετών με παρακράτηση ροών.

Αγαπητές και αγαπητοί, θα ήθελα να κλείσω τη σημερινή παρουσίαση, με τον τρόπο που έχω βιώσει προσωπικά, αλλά και μαζί με όλους τους συνεργάτες και εργαζομένους μου, την πορεία που ξεκίνησε πριν 4 χρόνια στο Νεώριο. Συνεργαστήκαμε εποικοδομητικά με την τότε Κυβέρνηση ΣΥΡΙΖΑ, με τον καθ` ύλην αρμόδιο αναπληρωτή Υπουργό Οικονομίας και Ανάπτυξης, κ. Πιτσιόρλα, καθώς και τον Υπουργό Οικονομίας και Ανάπτυξης και Αντιπρόεδρο της Κυβέρνησης, κ. Δραγασάκη, τον τότε Υφυπουργό Εργασίας, Κοινωνικής Ασφάλισης, Κοινωνικής Αλληλεγγύης, κ. Πετρόπουλο καθώς και τον Γενικό Γραμματέα κ. Νεφελούδη και τον τότε Αναπληρωτή Υπουργό Ναυτιλίας και Νησιωτικής Πολιτικής, κ. Σαντορινιό, με τον Υπουργό Επικρατείας, κ. Φλαμπουράρη και τον Υπουργό Εθνικής Άμυνας, κ. Αποστολάκη. Λύσαμε όλοι μαζί, τότε, μια πληθώρα γραφειοκρατικών δυσκολιών και εμποδίων από μια δύστροπη πρώην ιδιοκτησία και ένα -ας μου επιτραπεί η έκφραση- αρρωστημένο σύστημα που διέλυσε τα ναυπηγεία της χώρας, προς όφελος εν τέλει ναυπηγείων γειτονικών χωρών και με τραγικά αποτελέσματα για την ελληνική Οικονομία και του Έλληνες εργαζόμενους. Είχαμε υποδεχτεί στα ναυπηγεία της Σύρου τον τότε Πρωθυπουργό κ. Αλέξη Τσίπρα, που είχε εξάρει την επιτυχή επαναλειτουργία του. Οι εκλογές και η αλλαγή της Κυβέρνησης, μας βρήκαν με εκκρεμότητες στην ολοκλήρωση του σχεδίου, κάτι που δεν είναι της παρούσης να το αναλύσουμε αλλά σχετίζεται με το σύστημα που προαναφέρθηκα, ένα σύστημα δυνάμεων αδράνειας εν τέλει, που δεν θέλει τα ελληνικά ναυπηγεία ανοιχτά. Εκείνη την χρονική στιγμή, τόσο το αρμόδιο Υπουργείο Ανάπτυξης και Επενδύσεων με τον κ. Γεωργιάδη και τον Αναπληρωτή Υπουργό κ. Παπαθανάση, το Υπουργείο Εθνικής Άμυνας με τον κ. Παναγιωτόπουλο, όσο και φυσικά ο ίδιος ο Πρωθυπουργός της Κυβέρνησης, κ. Κυριάκος Μητσοτάκης, λειτούργησαν καταλυτικά στην επιτυχή ολοκλήρωση του σχεδίου εξυγίανσης και μεταβίβασης των Ναυπηγείων της Σύρου στον όμιλο ONEX, πριν αυτό εκτροχιαστεί με ανυπολόγιστες επιπτώσεις για εργαζομένους, κοινωνία και οικονομία.

Τα αποτελέσματα είναι οφθαλμοφανή και στον πιο δύσπιστο, τι μπορεί, δηλαδή, να κάνει η Ελλάδα σε αυτόν τον κλάδο. Το Νεώριο προσελκύει ξανά την ελίτ του εφοπλισμού διεθνώς. Σε όλη αυτή την περίοδο είναι άξια αναφοράς, η συνεχή στήριξη και του ΠΑΣΟΚ-ΚΙΝΑΛ, του οποίου οι αρμόδιοι βουλευτές κ.κ. Κατρίνης και Κεγκέρογλου επισκέφτηκαν το Ναυπηγείο της Σύρου για αυτοψία και παρουσίαση. Οι 180 χαμένες απλήρωτες θέσεις έγιναν 600 και πλέον, τα χαμένα περίπου 10 εκατομμύρια ευρώ των εργαζομένων πληρώθηκαν, μαζί με μια σειρά επενδύσεων και θετικού αποτυπώματος στην κοινωνία. Το Ναυπηγείο είναι ανοιχτό σε όλους. Η κάθε μία και ο καθένας από εσάς μπορεί, παίρνοντας ένα πλοίο στον Πειραιά να πάει στη Σύρο και να δει μόνος του, συνομιλώντας με τους εργαζόμενους και την κοινωνία και να διαπιστώσει τι έχει γίνει εκεί.

Όλα αυτά τα λέω, γιατί ότι όλοι μας είμαστε χαρούμενοι, ευγνώμονες και μας γεμίζει δύναμη η διακομματική στήριξη στο εγχείρημα της ONEX για την αναγέννηση των ναυπηγείων της χώρας μας.

Στο πλαίσιο αυτό και μετά από έναν άγονο διαγωνισμό τον Ιούνιο του 2019, η τότε Κυβέρνηση του ΣΥΡΙΖΑ μας τίμησε με τη σύναψη MOU, με σκοπό την εξαγορά μέσω της εξυγίανσης των Ναυπηγείων Ελευσίνας. Δυστυχώς, η καταστροφική προσέγγιση της προηγούμενης ιδιοκτησίας μάς έφερε καθυστερήσεις, αλλά και έναν τεράστιας δυσκολίας συντελεστή ολοκλήρωσης, αφού θα έπρεπε με κάποιο τρόπο να βρεθεί λύση για ένα χρέος. Θα έπρεπε να αναληφθεί ένα πολύ μεγάλο χρέος, να σχεδιαστεί μια βιώσιμη λύση που να διασφαλίζει τους εργαζόμενους, τα δεδουλευμένα, τις αποζημιώσεις, τις θέσεις εργασίας, τα

δικαιώματά του κ.λπ., να βελτιώνει τη θέση του Δημοσίου και να εξασφαλίζει ένα διεθνώς ανταγωνιστικό ναυπηγείο σε κάθε κλάδο. Δηλαδή, μια νέα συμφωνία πάνω όμως στις βασικές αρχές της συμφωνίας του Ιουνίου του 2019.

Η μεγάλη επιμονή του αρμόδιου Υπουργείου Ανάπτυξης και Επενδύσεων, η συνδρομή του Υπουργείου Οικονομικών, του Υπουργείου Ναυτιλίας και Νησιωτικής Πολιτικής και του Υπουργείου Εθνικής Άμυνας, υπό την ηγεσία του ίδιου του Πρωθυπουργού, κ. Κυριάκου Μητσοτάκη που μας επισκέφθηκε και αυτός στα Ναυπηγεία της Σύρου και διακήρυξε τη δέσμευση της Κυβέρνησής του και του ιδίου προσωπικά, για αναγέννηση του ναυπηγοεπισκευαστικού κλάδου, μας γεμίζει περηφάνια και μας δεσμεύει για να το επιτύχουμε καθολικά.

Σε όλη αυτή τη διαδρομή, ξεχωριστή δύναμη μας δίνει η συνεχής διακομματική στήριξη τόσο από το ΣΥΡΙΖΑ όσο και από το ΠΑΣΟΚ-ΚΙΝΑΛ -και η οποία ελπίζουμε, ευχόμαστε και αιτούμαστε ευγενικά να επιβεβαιωθεί- και μακάρι να διευρυνθεί και με τα άλλα κόμματα, γιατί η ναυτιλία και τα ναυπηγεία είναι ο χώρος που ενώνει τους Έλληνες και αποτελεί πηγή ζωής για την πατρίδα μας.

Οι εργαζόμενοι στα Ναυπηγεία Ελευσίνας είναι ενωμένοι, σχεδόν στον απόλυτο βαθμό 99,7%, οι φορείς, η κοινωνία, η εφοπλιστική κοινότητα είναι όλοι ευθυγραμμισμένοι με το κοινό όραμά μας για να την αναγέννηση των ναυπηγείων της χώρας. Το αμερικανικό κράτος στηρίζει έμπρακτα το εγχείρημα μέσω του κρατικού ταμείου. Το ιταλικό κράτος μέσω της στρατηγικής συνεργασίας και συμμετοχής στο εγχείρημα της Fincantieri, συμβάλλει στην ανάπτυξη μιας διεθνώς ανταγωνιστικής, αμυντικής βιομηχανίας. Επίσης, η Cisco, η Amazon, η Cosmote μαζί με την Περιφέρεια Νοτίου Αιγαίου, στηρίζουν το εγχείρημα του Κέντρου Καινοτομίας της Σύρου. Εγχείρημα που θα επαναληφθεί και στα Ναυπηγεία Ελευσίνας.

Αγαπητές και αγαπητοί, η πολιτική είναι δικό σας πεδίο, δικό σας λειτούργημα και αρμοδιότητα. Εγώ είμαι ένας επιχειρηματίας που αναλαμβάνει ένα τεράστιο ρίσκο. Το πιστεύω, το αγαπώ και θα το υπηρετήσω με σεβασμό και αποτελεσματικοκεντρικότητα.

Η υπερκομματική στήριξη, εάν επιτευχθεί, θα είναι ευλογία για να πάρουμε όλοι δύναμη για τον δύσκολο αγώνα που έχουμε μπροστά μας.

Τα ναυπηγεία είναι χώρος παραγωγής, δημιουργίας και προκοπής για τις εργαζόμενες, τους εργαζόμενους και τις οικογένειές τους. Δεν είναι χώρος πολιτικής, μικροπαραγοντισμού και ταξικής, ιδεολογικής πάλης που κάποιοι τα μετέτρεψαν, διαλύοντάς τα.

Στα ναυπηγεία είμαστε όλοι ένα, είμαστε μία οικογένεια. Οι εργαζόμενες και οι εργαζόμενοι έδειξαν σε όλους μας το δρόμο της ομόνοιας, της συνεργασίας και του κοινού στόχου.

Η αναγέννηση των ναυπηγείων είναι εθνική υπόθεση και εμείς δηλώνουμε πιστοί στρατιώτες σε αυτό το όραμα.

Σας ευχαριστώ για τον χρόνο σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, τον κ. Ξενοκώστα.

Τον λόγο έχει ο Υπουργός Ανάπτυξης και Επενδύσεων, ο κ. Γεωργιάδης για μια διευκρινιστική ερώτηση.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα να θέσω μία ερώτηση. Οι νυν θέσεις εργασίας των εργαζομένων εξασφαλίζονται με το σχέδιό σας; Δηλαδή, δεσμεύεστε ότι θα επαναπροσληφθούν στη νέα εταιρεία οι εργαζόμενοι ή όχι; Γιατί αυτό αποτέλεσε τη βασική μας συζήτηση χθες.

**ΠΑΝΑΓΙΩΤΗΣ ΞΕΝΩΚΩΣΤΑΣ (Πρόεδρος και Διευθύνων Σύμβουλος της ONEX Company):** Ηδέσμευσή μου για τη διατήρηση του αριθμού θέσεων εργασίας που συγκεκριμένα σήμερα ανέρχεται στις 600, για να τα λέμε τα πράγματα το όνομά τους, καθώς και την επαύξηση όχι μόνο δεσμευόμαστε προφορικά, δεσμευόμαστε και μέσω της διαβούλευσης που έχουμε υπογράψει διμερώς με το νόμιμα εκλεγμένο και εκπροσωπούμε σωματείο το οποίο έχει κατατεθεί στο Υπουργείο Εργασίας και αποτελεί την πυξίδα μας για την επόμενη μέρα.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η διμερής αυτή η συμφωνία είναι κομμάτι του σχεδίου που θα κατατεθεί στο δικαστήριο.

**ΠΑΝΑΓΙΩΤΗΣ ΞΕΝΩΚΩΣΤΑΣ (Πρόεδρος και Διευθύνων Σύμβουλος της ONEX Company):** Ακριβώς.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, η δέσμευση για τη διατήρηση των υφιστάμενων θέσεων εργασίας είναι κομμάτι αυτού του σχεδίου εξυγιάνσεως, γραπτώς.

**ΠΑΝΑΓΙΩΤΗΣ ΞΕΝΩΚΩΣΤΑΣ (Πρόεδρος και Διευθύνων Σύμβουλος της ONEX Company):** Ακριβώς.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, τον κ. Ξενοκώστα.

Δίνουμε τώρα τον λόγο στον κ. Εμμανουήλ Καράμαλη.

**ΕΜΜΑΝΟΥΗΛ (ΜΑΚΗΣ) ΚΑΡΑΜΑΛΗΣ (Ναυπηγός – Μηχανολόγος, μέλος του Δ.Σ. της Πανελλήνιας Ένωσης Ομότιμων Μελών Τεχνικού Επιμελητηρίου Ελλάδος):** Κύριε Πρόεδρε, κυρίες και κύριου Βουλευτές, εκπροσωπώ την ΠΕΤΟΜ-ΤΕΕ και με ιδιαίτερη χαρά ανταποκριθήκαμε αμέσως στο χθεσινό αίτημα για να μοιραστούμε μαζί σας κάποιες σκέψεις που θέλουμε σχετικά με την εξυγίανση των Ναυπηγείων Ελευσίνας, που με ιδιαίτερη πληροφορηθήκαμε.

Θα πρέπει να τονίσουμε ότι ο βασικός πυλώνας της επιτυχίας είναι η ανάληψη ενός σημαντικού μέρους ευθύνης, όχι μόνο από τη διοίκηση, αλλά και από τους εργαζόμενους. Αυτό μπορεί να απεικονιστεί στη συνεχή εκπαίδευση των εργαζομένων στη σημερινή μεταβιομηχανική και 4η επανάσταση που ζούμε.

Επίσης, θα πρέπει να γίνονται μόνιμες, διαρκείς και ανοιχτές συνελεύσεις των εργαζομένων με εξειδικευμένες θεματικές ενότητες επί συγκεκριμένου αντικειμένου και συνακόλουθες, ενδεχομένως, ηλεκτρονικές ψηφοφορίες που θα αποβούν πολύ αποτελεσματικές στη λήψη των αποφάσεων. Αυτό έχει εφαρμοστεί κατά κόρον στα δύο αδελφά σωματεία, την ΕΣΤΑΜΕΔΕ και την ΠΕΤΟΜ, με απόλυτη επιτυχία μέχρι στιγμής.

Για εμάς, επίσης, μία σημαντική συμβολή θα είναι η υλοποίηση μόνιμης επαφής και συνεργασίας του ΔΣ του Ναυπηγείου με το ΔΣ της Ένωσης Ελλήνων Εφοπλιστών, δηλαδή, με τη συμμετοχή στο ΔΣ του πρώτου, του ναυπηγείου και μη εκτελεστικού μέλους προτεινόμενο από το δεύτερο. Η επιτυχία του εγχειρήματος και η μίμησή του θα μπορούσε να οδηγήσει, επίσης, σε επαναπατρισμό εκλεκτού εξειδικευμένου προσωπικού, το οποίο αξιοποιούν ευφυώς γνωστές χώρες και, μάλιστα κάποτε, εις βάρος των εθνικών μας συμφερόντων.

Η κυριότερη παρατήρησή μας είναι ότι αποτελεί πάγια προγραμματική θέση του σωματείου μας να σταματήσει η μονοκρατορία των τουριστικών χωριών, που εκμεταλλεύονται μόνο 5 μήνες τον χρόνο παρέχοντας μόνο σίτιση και ύπνο. Θα μπορούσε να γίνονται χωριά εκπαίδευσης, χωριά κατασκευής πρότυπων, τεχνολογικά πάρκα και άλλα οφέλη. Έτσι θα προχωρήσουμε και γι’ αυτό πιστεύουμε ότι το σχέδιο για την εξυγίανση των Ναυπηγείων Ελευσίνας, θα βοηθήσει πάρα πολύ στον τόπο. Είναι ένα παραδοσιακό ναυπηγείο και πραγματικά είμαστε δίπλα και στη διοίκηση και στους εργαζόμενους για κάθε τέτοια δυνατή προσπάθεια.

Θα πρέπει εκτός από το Υπουργείο Εθνικής Άμυνας, που αναφέρθηκε πολύ καλά και βέβαια, μιλάω για τις τηλεκατευθυνόμενες μονάδες που μπορούν να ναυπηγηθούν εκεί, να γίνουν και άλλες επιτεύξεις, με τις Ανανεώσιμες Πηγές Ενέργειας.

Αυτά τα σημεία του νομοσχεδίου ήθελα μόνο να τονίσω. Σας ευχαριστώ πάρα πολύ για την πρόσκληση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, τον κ. Καράμαλη.

Τον λόγο έχει ο κ. Πουλικόγιαννης, Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος, για 5’.

**ΣΩΤΗΡΗΣ ΠΟΥΛΙΚΟΓΙΑΝΝΗΣ (Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος):** Κύριε Πρόεδρε, εκτός από Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος, τυχαίνει να είμαι και εργαζόμενος στα Ναυπηγεία Ελευσίνας και παρακολουθούσα με μεγάλο ενδιαφέρον και τη χθεσινή συζήτηση.

Δεν θέλω να σταθώ στα νομικοτεχνικά ζητήματα θεωρώντας πως είναι κάτι το οποίο ξεφεύγει τόσο από τις αρμοδιότητές μας όσο και από τις γνώσεις μας. Γι’ αυτά είσαστε όλοι ικανοί εκεί στη Βουλή, να τα δείτε, έχετε και ειδικούς για να τα αναλύσουν.

Είναι σίγουρο ότι το 100% των εργαζομένων, όχι μόνο των ναυπηγείων, αλλά και των εργαζομένων στην ναυτική βιομηχανία θέλουν να ξαναδούν τα ναυπηγεία της Ελευσίνας αλλά και του Σκαραμαγκά, ανοιχτά και σε ακμή. Υπάρχουν δυνατότητες, μάλιστα, όλα τα στοιχεία δείχνουν ότι η χρονική συγκυρία που διανύουμε είναι η καλύτερη, γιατί το επόμενο διάστημα φέρνετε τεράστιο παραγωγικό αντικείμενο χωρίς να προσθέτουμε τις ανάγκες κάλυψης των αναγκών του Πολεμικού Ναυτικού.

Υπάρχουν, όμως, 2-3 ζητήματα, τα οποία απασχολούν εμάς τους εργαζομένους μας. Πρώτον, δεν ισχύει το 99,7% της συμφωνίας των εργαζομένων, είναι ένας μύθος. Βεβαίως, το 99, 7% των εργαζομένων, τον Σεπτέμβριο, μετά από μια επίσκεψη του κ. Ξενοκώστα και με μια σειρά από δεσμεύσεις, ότι τα χρήματα θα τα πάρουν οι εργαζόμενοι με την τελεσίδικη απόφαση του πτωχευτικού δικαστηρίου -όταν αυτό γίνει- και ότι αυτό το δικαστήριο θα γινόταν τους επόμενους 2 με 3 μήνες και θα έπρεπε να υπογράψουν για τα χρήματα αυτά με ημερομηνία 30 Σεπτεμβρίου, έτσι και υπογράψαμε. Ελάχιστοι εργαζόμενοι μπορούσαν να φανταστούν, ενδεχομένως κανένας, ότι αυτό δεν αφορούσε όπως μας είχανε πει για 2-3 μήνες, αλλά πολύ μεγαλύτερο χρονικό διάστημα, το οποίο ακόμα και σήμερα δεν ξέρουμε πόσο θα κρατήσει.

Tο δεύτερο είναι ότι, με τη λογική πως για 2-3 μήνες και βεβαίως μέσα από αυτό τον Γολγοθά που θέλαμε όλοι να ξεφύγουμε, κάναμε μια υποχώρηση γιατί δεν θέλαμε να χάσουμε αυτά τα χρήματα.

Το τρίτο, είναι ότι υπήρχε δέσμευση και από την Κυβέρνηση και τον Υπουργό, κ. Άδωνη Γεωργιάδη, τον οποίο και είχαμε επισκεφτεί τότε, αλλά και από τον κ. Ξενοκώστα ότι υπάρχει πλήρης συμφωνία και είναι όλα εντάξει με τους πιστωτές, με την Κυβέρνηση, τα

Υπουργεία και ότι το επόμενο διάστημα θα έτρεχε αυτή η διαδικασία. Φτάσαμε στον Δεκέμβριο, όπου ήρθε τότε το σχέδιο διαβούλευσης, όπου εκεί μέσα τα χρήματα πλέον δεν ήταν με τον τρόπο που είχαμε υπογράψει το 99,7% τον Σεπτέμβριο, αλλά έμπαινε ο όρος «όταν, άμα πάρει εξοπλιστικό, αναλόγως του εξοπλιστικού» κ.λπ., το οποίο το βλέπουμε και τώρα με αυτό τον τρόπο να μπαίνει και στο σχέδιο νόμου που είδαμε στη Διαύγεια, που λέει «το συντομότερο δυνατό», κάτι το οποίο όπως καταλαβαίνετε όλοι, ότι το συντομότερο δυνατό το αντιλαμβάνεται ο καθένας όπως θέλει. Μπορεί, δηλαδή, να είναι ένας μήνας για κάποιον, μπορεί να είναι δέκα χρόνια για κάποιον άλλον.

Αυτό που ζητάμε ως εργαζόμενοι και θέλουμε να μπει στη συμφωνίας -και μιλάμε για την τεράστια πλειοψηφία των εργαζομένων- είναι να υπάρχει συγκεκριμένη ημερομηνία και συγκεκριμένος τρόπος καταβολής των χρημάτων.

Άκουσα πριν από λίγο τον κ. Ξενοκώστα, γι’ αυτή την πρόταση η οποία ήρθε πριν από λίγο καιρό, και μετά από ένα κείμενο 200 υπογραφών που είχαμε μαζέψει εμείς ζητώντας να αλλάξει ο τρόπος αποπληρωμής από αυτόν που ψηφίστηκε με οριακή πλειοψηφία το Δεκέμβρη στο σχέδιο διαβούλευσης, και μάλιστα όταν έπρεπε να απαντήσουμε σε μία μέρα, εκεί που συνέδεε τα χρήματα μας με τυχόν μελλοντικό εξοπλιστικό και να μπει συγκεκριμένος χρονικός προσδιορισμός.

Ήρθε αυτή η πρόταση που δίνει το 30% με την έκδοση απόφασης και το 70% με τη μεταβίβαση της ιδιοκτησίας, με μια διμερή συμφωνία, η οποία, μέχρι και σήμερα που μιλάμε εμείς οι εργαζόμενοι δεν την έχουμε πάρει στα χέρια μας, μόνο την ακούμε όπως την άκουσα και προηγουμένως.

Εμείς ζητάμε αυτός ο χρονικός προσδιορισμός, αυτός ή κάποιος άλλος όμως πολύ συγκεκριμένος, να μπει στο σχέδιο νόμου και βεβαίως να εξασφαλιστούν οι εργαζόμενοι ώστε να γνωρίζουν πότε, σε ποιο χρονικό ορίζοντα και με ποιον τρόπο θα πάρουν τα χρήματά τους. Αυτή η διμερής συμφωνία, που δε μπορώ να ξέρω, απ’ ότι μας λένε οι ειδικοί, οι δικηγόροι, δε μπορεί να είναι ανώτερη ενός σχεδίου νόμου, μιας νομοθετικής ρύθμισης, όταν μάλιστα κι εμείς δε μπορούμε να πάρουμε αντίγραφο.

Στο σχέδιο διαβούλευσης που έγινε το Δεκέμβριο, που υπογράψαμε, με πλειοψηφία έστω οριακή που πέρασε, λέει ότι υπάρχει αυτό που είπε προηγουμένως ο κ. Ξενοκώστας. Η επαναπρόσληψη εντός έξι μηνών στην πολεμική εταιρεία από το τελείωμα και από την απόλυσή μας από την παλιά εταιρεία.

Και αυτό θέλουμε να ενταχτεί, γιατί από το σχέδιο διαβούλευσης στο σχέδιο νόμου έχει ενταχτεί μόνο το μισό. Αυτό, λοιπόν, που ζητάνε οι εργαζόμενοι και οι ενστάσεις τους δεν είναι γενικόλογα, ούτε είμαστε εμείς που θα αποφασίσουμε αν θα πάρει τα ναυπηγεία ο κ. Ξενοκώστας ή οποιοδήποτε άλλος.

Ποτέ δεν βάλαμε τέτοιο ζήτημα. Οι εργαζόμενοι πάντα απευθύνονταν στην Κυβέρνηση, αυτή είναι υπεύθυνη να διαλέξει ποιον θα φέρει, σε ποιον θα δώσει, σε ποιον θα εμπιστευθεί το όλο εγχείρημα της αναβίωσης των ναυπηγείων και θα αναλάβει και το ανάλογο πολιτικό κόστος για τις όποιες αποφάσεις της.

Από εκεί και πέρα εμείς, σαν εργαζόμενοι, ζητάμε να εξασφαλιστούμε. Είναι πολλοί οι συνταξιούχοι, πάνω από 100 περιμένοντας να πάρουν κάποια χρήματα από τον κόπο τους, για να βγουν στη σύνταξη και άλλοι 200 που έχουν ήδη βγει, οι οποίοι βλέπουμε πως δε συμπεριλαμβάνονται στο σχέδιο εξυγίανσης και στο σχέδιο νόμου και οι οποίοι θα πρέπει να τα ζητήσουν τα χρήματά τους από την παλιά πτωχευμένη εργασία. Είναι κρίμα και άδικο για εργαζομένους, που έδωσαν τη ζωή τους στο ναυπηγείο, να χάσουν τα λεφτά τους και πολλοί από αυτούς έχουν χάσει τη μάχη με τη ζωή.

Αυτές είναι οι ενστάσεις μας, αυτές οι καταθέτουμε και σας πληροφορώ ότι δεν είναι από το 0,3% αλλά από ένα πολύ μεγαλύτερο κομμάτι.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Γεωργιάδης, έχει τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πουλικόγιαννη, συγγνώμη, αλλά έχει γίνει παρεξήγηση.

Εσείς είστε εργαζόμενος των Ναυπηγείων Ελευσίνας ή εκπροσωπείτε τα Ναυπηγεία Ελευσίνας, τους εργαζόμενους;

**ΣΩΤΗΡΗΣ ΠΟΥΛΙΚΟΓΙΑΝΝΗΣ (Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος):** Εγώ είμαι εργαζόμενος στα Ναυπηγεία Ελευσίνας, εδώ και 25 χρόνια. Εκπροσωπώ το Συνδικάτο Μετάλλου και Ναυπηγικής Βιομηχανίας Ελλάδος.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως προς το Συνδικάτο της Ελευσίνας, σας λέω.

Εσείς, εκπροσωπείτε τους εργαζόμενους της Ελευσίνας;

**ΣΩΤΗΡΗΣ ΠΟΥΛΙΚΟΓΙΑΝΝΗΣ (Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος):** Εκπροσωπώ 200 από τους 600 εργαζόμενους των Ναυπηγείων Ελευσίνας που είναι και μέλη του συνδικάτου.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και πώς δε μπορείτε να πάρετε τη διμερή συμφωνία, εφόσον εκπροσωπείτε 200;

Έχετε δικαίωμα να την πάρετε.

**ΣΩΤΗΡΗΣ ΠΟΥΛΙΚΟΓΙΑΝΝΗΣ (Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος):** Την έχουμε ζητήσει και εγγράφως και δε μας τη δίνουν.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, δεν εκπροσωπείτε 200.

Μα, δεν εκπροσωπείτε 200, δε βγαίνουν τα ποσοστά, 600 είναι όλοι. Το 200 είναι το 30%.

**ΣΩΤΗΡΗΣ ΠΟΥΛΙΚΟΓΙΑΝΝΗΣ (Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος):** Ας κατατεθεί στα πρακτικά της Βουλής η συμφωνία

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πουλικόγιαννη, εδώ έχετε έρθει ως Πρόεδρος του Συνδικάτου Μετάλλου και Ναυπηγικής Βιομηχανίας.

Ξαναλέω. Στη Βουλή, εκφράζετε σήμερα τους εργαζόμενους των Ναυπηγείων Ελευσίνας ή τον εαυτό σας; Γιατί σε λίγο θα μιλήσει και το κανονικό σωματείο, που έχει εκλεγεί με τις εκλογές.

**ΣΩΤΗΡΗΣ ΠΟΥΛΙΚΟΓΙΑΝΝΗΣ (Πρόεδρος του Συνδικάτου Μετάλλου και Ναυπηγικής Βιομηχανίας Ελλάδος):** (ομιλεί εκτός μικροφώνου, δεν ακούγεται)

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, τι είναι αυτά;

Αυτή είναι απαράδεκτη παρέμβαση του Υπουργού. Ας έβαζε ένσταση να μην κληθεί, χτες. Τι είναι αυτή η παρέμβαση; Θα κάνουμε λογοκρισία ποιος μιλάει, ποιος δε μιλάει και ποιος έχει τη δημοκρατική τεκμηρίωση; Τι είναι αυτά;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Δρίτσα, προσπαθούμε να …

**ΕΥΑΓΕΛΛΟΣ ΛΙΑΚΟΣ (Εισηγητής της πλειοψηφίας):** Μισό λεπτό. Αν είχαμε 300 πολύτεκνους, που δουλεύουν ταυτόχρονα και στα Ναυπηγεία Ελευσίνας, έπρεπε να φέρουμε και την Ομοσπονδία Πολυτέκνων, επειδή κάποιοι από αυτούς εργάζονται στα ναυπηγία και να εκπροσωπούν τα ναυπηγεία;

Τι λογική είναι αυτή;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Κατσώτης, έχει τον λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Κύριε Πρόεδρε, ο κ. Πουλικόγιαννης, κλήθηκε χθες στην Επιτροπή να είναι σήμερα εδώ σαν Πρόεδρος του Συνδικάτου Μετάλλου και Ναυπηγικής Βιομηχανίας, για να μιλήσει για το συγκεκριμένο θέμα της Ελευσίνας, γιατί δουλεύει και εκεί και έχει μέλη 200 εργαζόμενους των ναυπηγείων.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Διακόσιους, λέει ο ίδιος. Δεν εκπροσωπεί τους εργαζόμενους της Ελευσίνας.

**ΕΥΑΓΕΛΛΟΣ ΛΙΑΚΟΣ (Εισηγητής της πλειοψηφίας):** Ακούστε, κύριε. Το κλαδικό συνδικάτο, ξέρετε τι είναι;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχουν σωματείο εκλεγμένων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Σας παρακαλώ, κ. Κατσώτη και κ. Λιάκο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Είναι μέλος του κλαδικού συνδικάτου των εργαζομένων στη ζώνη…

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, να πάρετε θέση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα πάρω θέση αν με αφήσετε.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Κύριε Πρόεδρε, είναι απαράδεκτο αυτό. Είπε τη γνώμη του ο κ. Πουλικόγιαννης, εκφράζει γνώμη εργαζομένων στα ναυπηγεία και πρέπει να την ακούσετε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Κατσώτη, είναι σεβαστή και η γνώμη του κ. Πουλικόγιαννη την οποία και εξέφρασε.

Να συνεχίσουμε για να αφήσουμε και τους υπόλοιπους φορείς να εκφράσουν τη γνώμη τους, με τον κ. Νικόλαο Παπανικολάου, Πρόεδρο του Σωματείου Εργαζομένων Ναυπηγείων Ελευσίνας.

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείου Ελευσίνας):** Ευχαριστώ, κύριε Πρόεδρε.

Θα μιλήσω ως νόμιμα εκλεγμένο σωματείο, που θεσμικά και νομικά και με όλα τα νόμιμα μέσα, όπως οι συνελεύσεις μας, εκπροσωπούμε το σύνολο των εργαζομένων του Ναυπηγείου Ελευσίνας, τους 600 εργαζομένους. Ό,τι έχουμε κάνει μέχρι σήμερα, το έχουμε κάνει μέσα από νόμιμες διαδικασίες.

Ο κ. Πουλικόγιαννης προηγουμένως αυτό που δεν ανέφερε είναι ότι η προηγούμενη διοίκηση τον κάλυπτε για τα 15 χρόνια που ήταν εκτός ναυπηγείου. Πριν ενάμιση χρόνο εμφανίστηκε στο ναυπηγείο.

Όσον αφορά το αποτέλεσμα των γενικών συνελεύσεων …

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Απαράδεκτος είναι.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Α, να μη μιλάει;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Απαράδεκτος είναι.

Ο κ. Πουλικόγιαννης ήταν στη διοίκηση της ΓΣΕΕ και ήταν απαλλαγμένος. Είναι ντροπή του κ. Παπανικολάου να τα λέει αυτά.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Κατσώτη, σας παρακαλώ.

Παρακαλώ κ. Παπανικολάου, συνεχίστε την ομιλία σας.

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείου Ελευσίνας):** Εμείς κάναμε μια Γενική Συνέλευση στις 15/9/2021. Σε αυτήν, την 6η Γενική Συνέλευση, παραβρέθηκαν 575 άτομα από το σύνολο των 596 εργαζομένων. Σε ένα ποσοστό 99,7% των εργαζομένων, συμφώνησαν σε ένα σχέδιο εξυγίανσης. Επτά άτομα δε συμφώνησαν για δικούς τους λόγους.

Με γνώμονα αυτό και τη σημαία αυτή των εργαζομένων, εμείς προχωρήσαμε και είπαμε στην εταιρεία ONEX να προχωρήσει το σχέδιο εξυγίανσης. Τον περασμένο μήνα, τον Αύγουστο του 2021, είχαμε έρθει σε διμερή συμφωνία με την εταιρεία ONEX, με την οποία είχαμε συμφωνήσει το 30% των δεδουλευμένων μας, των 27 εκατομμυρίων ευρώ, να δοθεί με την απόφαση του δικαστηρίου και το 70% με τη ολοκλήρωση της μεταβίβασης, καθώς και οι αποζημιώσεις 1 μέρα πρωτού τη μεταβίβαση της εταιρείας. Να σημειώσουμε, ότι εδώ μιλάμε για 600 ψυχές, δεν μιλάμε για νούμερα, είμαστε 600 ψυχές και επί 12 χρόνια έχουμε έρθει στη Βουλή, έχουμε συναντήσει όλα τα κόμματα και είστε όλοι ενήμεροι για το τι τραβάμε. Άρα, οι ψυχές των συναδέλφων δεν μετριούνται με ευρώ μόνο.

Βρέθηκε μια εταιρεία, η οποία αναλαμβάνει τα χρέη του παλιού ιδιοκτήτη. Για μας, αυτό είναι το ευαγγέλιό μας. Τα δεδουλευμένα και οι αποζημιώσεις μας, καθώς και τις συλλογικές συμβάσεις εργασίας, τις έχουμε συζητήσει, έχουμε συμφωνήσει και τα γνωρίζουν όλοι οι εργαζόμενοι. Η διμερής συμφωνία έχει διαβαστεί σε όλους τους εργαζόμενους και έχουμε καλέσει όποιον εργαζόμενο, από τα 600 άτομα, χρειαστεί να έρθει στο γραφείο να την δει και να τη διαβάσει. Εννοείται πως δεν δίνουμε στο χέρια αντίγραφα του κειμένου γιατί είναι εμπιστευτικό, αλλά ο κάθε εργαζόμενος και μέλος μας μπορεί να την δει. Από κει πέρα, δεν είμαστε μόνο οι 600 εργαζόμενοι που θα συμπεριληφθούν στο σχέδιο εξυγίανσης, είναι και οι 220 ακόμα συνάδελφοι οι οποίοι έχουν φύγει εδώ και χρόνια με σύνταξη ή για άλλους λόγους οι οποίοι έχουν συμπεριληφθεί και θα πάρουν τα δεδουλευμένα τους όπως θα τα πάρουμε και εμείς. Άρα, μιλάμε για περισσότερα από 820 άτομα.

Εμείς, σαν εργαζόμενοι, πράξαμε το καθήκον μας στηρίζοντας την επένδυση και επιθυμούμε να ολοκληρωθεί το συντομότερο δυνατό. Από εσάς περιμένουμε τις κεντρικές ενέργειες ώστε να επιτευχθεί ο στόχος μας, ένας στόχος που θα μας δώσει πίσω το παρελθόν, τα λεφτά μας και πάνω απ’ όλα θα μας δώσει το μέλλον μας, την επόμενη ημέρα. Όλοι μας, είμαστε από μικρά παιδιά στα ναυπηγεία, έχουμε πάνω από 25 χρόνια εκεί, και θέλουμε αυτή η εταιρεία να συνεχίσει και να δώσει την ανάπτυξη στο Ναυπηγείο όπως του αξίζει. Σημειωτέο, ότι πριν περίπου ένα μήνα σε Γενική Συνέλευση πάλι όλων των μελών, δόθηκε το δικαίωμα σε όποιον εργαζόμενο δεν έχει συμφωνήσει με το κείμενο της Συμφωνίας που είχαμε κάνει το 99,7%, δηλαδή τα 592 άτομα, να μπορεί να φύγει από το σχέδιο εξυγίανσης ενόψει και της παρουσίας του δικηγόρου στην συνέλευση. Δεν βρέθηκε ούτε ένα άτομο, άρα, ισχυροποιήθηκε το 99,7% των εργαζομένων και πλέον μιλάμε για συντριπτική πλειοψηφία. Άρα, εμείς, τα δικά μας τα έχουμε βρει, τα έχουμε συζητήσει και είμαστε πλήρως καλυμμένοι με την εταιρεία ONEX και περιμένουμε τις δικές σας κινήσεις.

Να ξέρετε επίσης ότι με τα δεδομένα του κειμένου της συμφωνίας, ως εργαζόμενοι θα πάρουμε 40 εκατομμύρια, δηλαδή θα πάρουμε τα δεδουλευμένα των 10 ετών και πάνω έχοντας επιπλέον και την επόμενη μέρα δουλειά. Αν δεν γίνει κάτι τέτοιο, δυστυχώς, θα πάμε όλοι στην ανεργία. Τόσα χρόνια περιμέναμε μια λύση που τώρα έχει έρθει και κοιτάμε να δούμε τι θα γίνει με τα εργασιακά μας. Εμείς σαν σωματείο έχουμε στείλει επιστολή σε όλα τα κόμματα, τα έχουμε συμφωνήσει με τον επενδυτή και μένει μόνο να κάνετε εσείς από την πλευρά σας ό,τι προβλέπεται στη Βουλή και όπως νομίζετε ότι πρέπει να κάνετε.

Αυτά είχαμε να πούμε, δεν έχουμε να προσθέσουμε κάτι άλλο. Αναμένουμε όλοι οι εργαζόμενοι την απόφασή σας. Είμαστε πλέον στην θέση που ακούμε προσεκτικά όλα τα κόμματα και τις τοποθετήσεις τους ζητώντας την ευρύτερη συναίνεση των κομμάτων τα οποία και έχουμε επισκεφτεί κατά καιρούς. Όλοι ανεξαιρέτως γνωρίζετε το πρόβλημά μας. Μιλάμε για συλλογικές συμβάσεις που αναγκαζόμασταν για 10 χρόνια να δουλεύαμε με 50 ευρώ το μήνα. Δυστυχώς τότε ήμασταν μόνοι μας. Τώρα ήρθε η λύση και την αναμένουμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λιάκος Ευάγγελος, Μπουκώρος Χρήστος, Οικονόμου Βασίλειος, Ράπτη Ελένη, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Δρίτσας Θεόδωρος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Σαντορινιός Νεκτάριος, Τελιγιορίδου Ολυμπία, Χαρίτσης Αλέξανδρος (Αλέξης), Γκόκας Χρήστος, Κεγκέρογλου Βασίλειος, Πάνας Απόστολος, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Υπουργός.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Παπανικολάου, για τα πρακτικά της συνεδρίασης αλλά και για να γίνει σαφές στους συναδέλφους για τη μετέπειτα συζήτησή μας. Είπατε, ότι το Σεπτέμβριο του 2021 ψήφισε το 99,7%, από τους 596 είπατε οι 592 εργαζόμενοι και πριν από ένα μήνα δόθηκε εκ νέου η ευκαιρία σε όποιον εργαζόμενο ήθελε να δηλώσει εγγράφως ότι διαφωνεί και δεν το εξέφρασε εγγράφως ούτε ένας. Καλά το κατάλαβα;

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείων Ελευσίνας (ΣΕΝΕ)):** Σωστά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πριν από ένα μήνα, δηλαδή, αφού είχε βγει σε δημόσια διαβούλευση το σχετικό σχέδιο νόμου. Άρα, σήμερα που είμαστε εδώ στη Βουλή, μας λέτε, ότι το 100% των εργαζομένων, όχι το 99,7%, το 100% των εργαζομένων, έχει ψηφίσει «ναι» σε αυτό το σχέδιο.

Επίσης, είπατε, ότι έχουν συμβληθεί με το σχέδιο και οι συνταξιούχοι, που ακούστηκαν προηγουμένως. Σωστά;

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείων Ελευσίνας (ΣΕΝΕ)):** Σωστά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτά θέλω να ακουστούν για τη Βουλή. Ένα τελευταίο, επειδή έχει αποτελέσει μεγάλη συζήτηση εδώ στη Βουλή, στη διμερή συμφωνία που έχετε υπογράψει δεσμεύεται για τη διατήρηση των θέσεων εργασίας;

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείων Ελευσίνας (ΣΕΝΕ)):** Σαφέστατα, είναι όρος που είχε μπει στην κορυφή της συμφωνίας. Η επανεκκίνηση του Ναυπηγείου, θα γίνει με εργαζόμενους από τη «δεξαμενή» τη δική μας.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, εσείς, ως νομίμως εκλεγέν σωματείο, αλλά και με την απόλυτη πλειοψηφία της Γενικής Συνέλευσης, για να μην πω ομοφωνία, καλείτε τα κόμματα της Βουλής να υπερψηφίσουν το νομοσχέδιο.

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείων Ελευσίνας (ΣΕΝΕ)):** Απολύτως.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Δεν έχω καμία αντίρρηση να κάνει όσες ερωτήσεις θέλει ο Υπουργός, αλλά δεν συνηθίζεται έτσι, αυτά γίνονται σε παρεμβάσεις συνηγόρων υπεράσπισης στα δικαστήρια.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Δρίτσα, είστε εναντίον αυτής της λύσης;

**ΘΕΟΔΩΡΟΣ ΔΡΙΤΣΑΣ:** Όλοι έχουμε νουν, όλοι έχουμε κρίση και ο Υπουργός δεν έχει κανένα δικαίωμα να παρεμβαίνει. Εγώ έχω γνώση, όλοι έχουμε γνώση, έχουμε μιλήσει με το σωματείο, με τον πρόεδρο που μίλησε τώρα έχουμε μιλήσει ώρες, όχι προσωπικά, έχουμε μιλήσει υπεύθυνα. Εκείνο που με ενοχλεί, είναι που ανέχεστε τη καταστρατήγηση των κανονιστικών διατάξεων λειτουργίας της ακρόασης φορέων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Προσπαθούμε να είμαστε σε μια συναινετική διαδικασία να βρεθεί λύση. Εγώ αυτό το εκτιμώ προσωπικά.

**ΘΕΟΔΩΡΟΣ ΔΡΙΤΣΑΣ:** Δεν είναι συναινετική, είναι μια αγχώδης προσπάθεια του Υπουργού να επιβεβαιώσει τη δική του προσέγγιση και δεν γίνετε έτσι.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ, έχετε τον λόγο κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πρώτα απ’ όλα, ναι, έχω μεγάλο άγχος να ολοκληρωθεί αυτή η συμφωνία, γιατί αφορά σε εργαζόμενους ανθρώπους, στα δεδουλευμένα τους και στη ζωή τους. Αν εσείς είστε ήρεμος με τις ζωές των άλλων ανθρώπων, εγώ όχι, έχω άγχος.

**ΘΕΟΔΩΡΟΣ ΔΡΙΤΣΑΣ:** Και εμείς έχουμε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα,αφήστε τα σχόλια επί προσωπικού σε εμένα εσείς. Σας παρακαλώ πολύ να μην με διακόψετε, εγώ δεν σας διέκοψα.

**ΘΕΟΔΩΡΟΣ ΔΡΙΤΣΑΣ:** Έχετε εσείς ευαισθησία και δεν έχω εγώ;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είπατε,

μια αγχώδης προσπάθεια του Υπουργού. Ντροπής σας, μιλάμε για εργαζόμενους.

Ο λόγος που έγινε, η σχετική ερώτηση, είναι, γιατί χθες, στην επί της αρχής συζήτηση, διάφορα κόμματα της Μειοψηφίας, μεταξύ αυτών και κάποιοι από τον ΣΥΡΙΖΑ, όχι ο εισηγητής, αμφισβήτησαν το 99,7% των εργαζομένων, το οποίο, όπως ακούσατε προ δύο λεπτών, δεν είναι πλέον 99,7%, αλλά είναι 100%. Άρα, να γνωρίζουμε ότι όποιος ψηφίσει «όχι» σε αυτό το σχέδιο πάει ενάντια στη βούληση του 100% των εργαζομένων και θα είναι γραμμένο στα πρακτικά.

**ΘΕΟΔΩΡΟΣ ΔΡΙΤΣΑΣ:** Αυτή είναι η παραπλάνηση όλων, κ. Πρόεδρε, δεν ισχύει αυτό. Αυτά που λέει ο Υπουργός, είναι κολπάκια, δεν είναι η άποψη κανενός ότι δεν σεβόμαστε τις απόψεις των εργαζομένων, προς θεού.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ακρόαση φορέων έχουμε και όχι ακρόαση βουλευτών και Υπουργών, οπότε, παρακαλώ να ολοκληρωθεί η ακρόαση των φορέων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Υπουργός έχει το δικαίωμα όπως και κάθε συνάδελφος να ρωτάει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άμα έχει τόσες απορίες, γιατί το έφερε το νομοσχέδιο;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** ΚύριεΚεγκέρογλου, εκτιμώ ότι ο Υπουργός προσπαθεί να υποβάλλει απορίες συναινετικής λύσης και κατά την άποψή μου πολύ καλά κάνει.

Συνεχίζουμε την διαδικασία δίνοντας τον λόγο στον εκπρόσωπο της ΕΣΕΕ, κ. Μέγγουλη.

**ΑΝΤΩΝΗΣ ΜΕΓΓΟΥΛΗΣ (Νομικός Σύμβουλος και Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Ευχαριστούμε πολύ, κ. Πρόεδρε. Κύριε Υπουργέ, κυρίες και κύριοι βουλευτές, είμαι πολύ χαρούμενος εκπροσωπώντας σήμερα την ΕΣΕΕ. Εμείς δεν θα σταθούμε στο Ναυπηγείο της Ελευσίνας, θεωρώντας ότι έχει κλείσει ο κύκλος των συζητήσεων, παρά το γεγονός, ότι η εξυγίανσή του πραγματικά έχει μεγάλη σημασία για την εθνική οικονομία. Θα σταθούμε στις άλλες διατάξεις αναπτυξιακού χαρακτήρα και κυρίως στα άρθρα 6, 7 και 8, για τη κατάργηση των ενδιάμεσων εκπτώσεων, τις δημόσιες συμβάσεις και τις ετήσιες οικονομικές καταστάσεις.

Ήρθε, λοιπόν, ο καιρός να ικανοποιηθεί ένα πάγιο αίτημα της ΕΣΕΕ, αυτό της κατάργησης των ενδιάμεσων εκπτώσεων και αναφέρομαι στο άρθρο 6. Εμείς από την αρχή, από τον πρώτο χρόνο της εφαρμογής τους το 2014, μέσω του Ινστιτούτου μας, του ΙΝΕΜΥ, είχαμε κάνει όλες τις αναγκαίες έρευνες για τις ενδιάμεσες εκπτώσεις και είχαμε φτάσει σε ένα αυτονόητο και σταθερό συμπέρασμα, ότι έχουν μηδενική απόδοση και ζημιώνουν γενικά τον θεσμό των εκπτώσεων.

Προκάλεσαν σύγχυση στον καταναλωτή ο οποίος περίμενε εκπτώσεις αλλά δεν τις είχε και αυτό είναι πάρα πολύ λογικό. Οι δυνατότητες των επιχειρήσεων να διαθέσουν μειωμένες τιμές στο καταναλωτικό κοινό, μεσούσης της σεζόν, ήταν απόλυτα περιορισμένες. Η κατάργηση των ενδιάμεσων εκπτώσεων συνεισφέρει στο ένα και μοναδικό ζητούμενο που δεν είναι άλλο από την προστασία του θεσμού των τακτικών εκπτώσεων, ενός εξαιρετικού, θεσμικού και απαραίτητου εργαλείου για τη ρευστοποίηση των εμπορευμάτων λόγω τέλος εποχής.

Οι καταναλωτές μπερδεύονται με τις ενδιάμεσες εκπτώσεις θεωρώντας ότι θα έχουν ακριβώς τις ίδιες μειωμένες τιμές που θα είχαν και στις τακτικές εκπτώσεις. Δεν τις είχαν και αυτό προκαλούσε γκρίνιες, προκαλούσε απαξίωση των εκπτώσεων και χαιρόμαστε που ήρθε επιτέλους το πλήρωμα του χρόνου για να καταργηθεί αυτή η αναχρονιστική διάταξη που δεν προσέφερε τίποτα. Είχαν απαξιωθεί ήδη από την αγορά από την πρώτη στιγμή. Χαιρόμαστε

που το Υπουργείο, επιτέλους «ακούει» την αγορά και παρακαλούμε να την «ακούει» και στο μέλλον. Πολλά προβλήματα θα μπορούσαν να έχουν λυθεί και να αποφεύγονται πριν τη γέννησή τους με αυτό τον τρόπο.

Από την άλλη, οφείλουμε να διαμαρτυρηθούμε για την κατάργηση του περιορισμού διάθεσης του 50% των εμπορευμάτων στις προσφορές. Αντιλαμβανόμαστε τη δυσκολία ελέγχου, τόσο από το Τμήμα Εμπορίου της κάθε Περιφέρειας, όσο και από την ΓΓ Εμπορίου, αυτού του περιορισμού. Δεν ήταν εύκολο να μετρηθεί το 50% άρα, δεν ήταν εύκολο να μετρηθεί κατά πόσον οι επιχειρήσεις συμμορφώνονταν με αυτήν την απαίτηση του κώδικα δεοντολογίας για τις προσφορές και τις μειωμένες τιμές. Όμως, από την άλλη δεν είναι λύση η κατάργηση της επειδή ακριβώς έχουμε δυσκολίες στην εφαρμογή της διάταξης. Οφείλαμε να κάτσουμε να βρούμε τρόπους για να εφαρμοστεί η διάταξη να μετράται το 50% των εμπορευμάτων στις προσφορές και να τηρείται.

Θέλω να κλείσω την παρέμβασή μας επί του θέματος των μειωμένων τιμών με μια πρόταση που επανειλημμένως έχουμε υποβάλει προς το Υπουργείο Ανάπτυξης. Επειδή γενικότερα, το θέμα των μειώσεων των τιμών είτε αφορά τις εκπτώσεις, είτε αφορά τις προσφορές, είτε τις προωθητικές ενέργειες, είτε αφορά τα καταστήματα stock και outlet έχουν μεγάλη σημασία και σε μεγάλο βαθμό συνδέονται με την ομαλή λειτουργία της αγοράς, έχουμε προτείνει -το προτείνουμε και πάλι- τη δημιουργία στη ΓΓ Εμπορίου μιας Μόνιμης Ειδικής Επιτροπής διαρκούς διαλόγου, στην οποία θα εκπροσωπούνται οι φορείς της αγοράς, θα συζητάμε για τα αυτά ζητήματα και θα προχωράμε σε προτάσεις οι οποίες στη συνέχεια θα νομοθετούνται.

Επί του άρθρου 7, εισάγεται ένας μαθηματικός τύπος για την αναπροσαρμογή των τιμών στις Δημόσιες Συμβάσεις. Κατ’ αρχήν, είναι θετικό το ότι μπορεί να περιλαμβάνεται στην τελική Δημόσια σύμβαση που θα υπογραφεί, ένας τρόπος αναπροσαρμογής της τιμής. Έχουμε, όμως, την αίσθηση ότι η διάταξη έτσι όπως έρχεται προστατεύει περισσότερο το δημόσιο και λιγότερο τις επιχειρήσεις και κυρίως τις μικρές και τις πολύ μικρές επιχειρήσεις, που συμβάλλονται με τους τοπικούς ΟΤΑ, με τους Οργανισμούς Τοπικής Αυτοδιοίκησης.

Ως κριτήριο για τον μαθηματικό τύπο εφαρμόζεται ο πληθωρισμός σε 12μηνη βάση -και το καταλαβαίνουμε αυτό γιατί η 12μηνη βάση είναι αυτή η οποία εξασφαλίζει τα περισσότερα εχέγγυα για την τήρηση της διάταξης- πλην όμως δεν δείχνει να λαμβάνονται υπόψη άλλες παράμετροι τις οποίες έχουμε ζήσει στο πετσί μας το τελευταίο χρονικό διάστημα, όπως είναι για παράδειγμα ο πόλεμος στην Ουκρανία, μια έξαρση ακόμα της πανδημικής κρίσης ή το κόστος της ενέργειας, το κόστος αύξησης της μεταφοράς των προϊόντων. Αυτά δεν τα καλύπτει ο πληθωρισμός.

Θα πρέπει να βρεθεί ένας τρόπος. Αναφέρεται μέσα στο νόμο ότι μπορεί, σε αντικατάσταση αυτού του δεδομένου μαθηματικού τύπου που δίνεται, να υπάρξει ένας άλλος μαθηματικός τύπος, αλλά και αυτός ο άλλος μαθηματικός τύπος δεν ξέρουμε πώς μπορεί να στοιχειοθετηθεί λαμβάνοντας υπόψιν τέτοιες παραμέτρους έκτακτου χαρακτήρα που τελευταία επηρεάζουν και την επιχειρηματική και την κοινωνική ζωή.

Μέσα στα αθροιστικά προαπαιτούμενα για την εφαρμογή της διάταξης, περιλαμβάνεται επίσης ο όρος «η αναθέτουσα αρχή να διαθέτει τις απαραίτητες πιστώσεις». Έτσι όπως τίθεται η διάταξη έχει ένα ποσοστό αοριστίας. Ποιος θα το επιμετρά αυτό; Πώς θα εφαρμόζεται; Θα το ισχυρίζεται απλά η αναθέτουσα αρχή ή θα φέρνει στοιχεία ότι δεν διαθέτει τις απαραίτητες πιστώσεις; Φοβόμαστε ότι τις πιο πολλές φορές, ιδιαίτερα οι μικρότεροι Δήμοι, θα επικαλούνται τη διάταξη αυτή, ώστε να μην προχωρούν στις αναγκαίες αναπροσαρμογές της τιμής. Με τις υπάρχουσες Δημόσιες Συμβάσεις τι γίνεται; Όλοι ξέρουμε το πόσο έχει αυξηθεί το κόστος των προϊόντων. Αυτή τη στιγμή, υπάρχει το άρθρο 132 του ν.4412/2016, που προβλέπει την αρχική τιμή σε ένα περιορισμό ή σε μια αύξηση σε ποσοστό 50%.

Υπάρχουν πολλοί Δήμοι οι οποίοι, θέλουν να προχωρήσουν σε αναπροσαρμογή των τιμών, θέλουν να βοηθήσουν τις επιχειρήσεις των περιοχών τους, αλλά επικαλούνται το ότι αυτό δεν καλύπτεται από τον Προϋπολογισμό τους. Εμείς σαν ΕΣΕΕ, έχουμε ζητήσει και από το Υπουργείο Εσωτερικών και από το Υπουργείο Οικονομικών -που κυρίως αποτελεί θέμα δικό τους να καλύψουν τους Δήμους που έχουν την καλή διάθεση να προχωρήσουν σε αναπροσαρμογή των τιμών μέχρι του ποσοστού του 50%, αλλά αυτό μέχρι τώρα δεν έχει γίνει. Παρακαλούμε το Υπουργείο Ανάπτυξης να συνεισφέρει και αυτό, να μας βοηθήσει στην υλοποίηση του αιτήματος μας το οποίο θα είναι καθοριστικό ώστε να δώσει την ευκαιρία στις μικρές και στις μεσαίες επιχειρήσεις, οι οποίες συμβάλλονται από τους τοπικούς Δήμους, να ανασάνουν.

Τέλος θέλουμε να σταθούμε στο άρθρο 8, στην απαλλαγή της καταχώρισης και δημοσίευσης στο ΓΕΜΗ των Ετήσιων Οικονομικών Καταστάσεων για τις Ομόρρυθμες, τις Ετερόρρυθμες και τις Ατομικές επιχειρήσεις. Είναι σαφέστατα μια θετική διάταξη. Είναι θετική εξέλιξη γιατί μειώνει το γραφειοκρατικό κόστος και περιορίζει τον όγκο της δουλειάς των λογιστικών γραφείων που όπως ξέρουμε όλοι αυτή την εποχή είναι ιδιαίτερα αυξημένο, έχοντας να διεκπεραιώσουν -εντός ασφυκτικών ημερομηνιών- πάρα πολλές εκκρεμότητες. Οπότε σε τελική ανάλυση αποβαίνει προς όφελος των πολύ μικρών και μικρών επιχειρήσεων και αποτελεί μια θετική διάταξη και ευχαριστούμε το Υπουργείο για την εισαγωγή της. Αυτά είχαμε να επισημάνουμε και παραμένουμε στη διάθεση της Επιτροπής και των Βουλευτών για οποιοδήποτε ερώτημα. Ευχαριστούμε και πάλι για την πρόσκληση και για το χρόνο που μας διαθέσατε για να μας ακούσετε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Μέγγουλη. Θα συνεχίσουμε δίνοντας τον λόγο στον κ. Παναγιώτη Δούκα, Πρόεδρο της Πανελλήνιας Ομοσπονδίας Εργατοϋπαλλήλων Μετάλλου, τον οποίο και καλωσορίζουμε στην Επιτροπή και το Ελληνικό Κοινοβούλιο.

**ΠΑΝΑΓΙΩΤΗΣ ΔΟΥΚΑΣ, Πρόεδρος ΔΕ της Πανελλήνιας Ομοσπονδίας Εργατοϋπαλλήλων Μετάλλου (ΠΟΕΜ):** Ευχαριστώ πολύ κύριε Πρόεδρε, κύριε Υπουργέ, κυρίες και κύριοι βουλευτές. Θα ήθελα, καταρχήν, εκ μέρους της Ομοσπονδίας Μετάλλου να σας ευχαριστήσω για την πρόσκληση να συμμετάσχουμε στη σημερινή διαδικασία και για τη δυνατότητα που μας δίνετε, προκειμένου να σας εκφράσουμε τις θέσεις μας για την ναυπηγική βιομηχανία της χώρας, αλλά και τις απόψεις μας για το υπό συζήτηση θέμα της εξυγίανσης των Ναυπηγείων Ελευσίνας και άλλες διατάξεις αναπτυξιακού χαρακτήρα.

Πριν αναφερθούμε στο προτεινόμενο σχέδιο νόμου, οφείλουμε να κάνουμε μια γενική τοποθέτηση για τη ναυπηγική μας βιομηχανία και να εκφράσουμε τις θέσεις μας για τη ναυπηγική πολιτική, καθώς και για τις θέσεις εργασίας και τα δικαιώματα των εργαζομένων. Όπως όλοι γνωρίζουμε, οι μεγάλες ναυπηγικές αυτές μονάδες υπήρξαν για δεκαετίες πυρήνες ανάπτυξης και τεχνογνωσίας προς όφελος της κοινωνίας με την απασχόληση που δημιούργησαν, της οικονομίας, αλλά και τη στήριξη της άμυνας της χώρας με τη ναυπήγηση πλοίων του Πολεμικού Ναυτικού.

Πολλά προγράμματα εξυγίανσης έμειναν ημιτελή και οι προτάσεις των εργαζομένων, μέσω των θεσμικών εκπροσώπων, υιοθετήθηκαν εν μέρει ή και καθόλου. Το γεγονός αυτό είχε αλλά και έχει σαν αποτέλεσμα να παρεισφρέουν ιδιώτες επενδυτές, συνήθως ευκαιριακοί ως εργολάβοι, οι οποίοι εκμεταλλευόμενοι τις υφιστάμενες εγκαταστάσεις, τις επενδύσεις και την τεχνογνωσία προσπαθούν να αξιοποιήσουν προς όφελός τους υπάρχουσες συμβάσεις. Είναι χαρακτηριστικό το γεγονός, ότι όταν τα κοντόφθαλμα επιχειρηματικά σχέδια ολοκληρώνονται, αποχωρούν -και από τα ναυπηγεία και από άλλες επιχειρήσεις- αφήνοντάς τα σε δυσμενέστερη θέση από αυτή όταν τα παρέλαβαν.

Τέλος, θα πρέπει να έχουμε υπόψη μας ότι ο εμπορικός στόλος της Ελλάδας είναι ο τρίτος ισχυρότερος στον κόσμο μετά την Κίνα και την Ιαπωνία. Παρά ταύτα και ενώ τόσο η Κίνα όσο και η Ιαπωνία έχουν επενδύσει στα ναυπηγεία τους, καθιστώντας τα ως τα μεγαλύτερα και τα πιο αξιόπιστα στον κόσμο, στη χώρα μας τα ναυπηγεία απαξιώνονται και συρρικνώνονται στερούμενα ναυπηγικής πολιτικής με αναπτυξιακό πρόσημο. Τα ναυπηγεία της χώρας μας θα μπορούσαν -και πρέπει να ξαναγίνουν- ενεργές και προσοδοφόρες μονάδες, που θα συμβάλλουν σημαντικά στην ανάπτυξη και στην απασχόληση, αλλά και ταυτόχρονα τη θωράκιση της εθνικής άμυνας και ενίσχυσης της αποτρεπτικής ισχύος των Ενόπλων Δυνάμεων.

Προς αυτή την κατεύθυνση, σταθερά η Ομοσπονδία Μετάλλου διεκδικεί, ναυπηγική πολιτική που θα προκρίνει την υγιή επιχειρηματικότητα εξασφαλίζοντας το δημόσιο συμφέρον με αναπτυξιακό πρόσημο που θα διασφαλίζει τη βιωσιμότητα και τη συνέχιση της λειτουργίας των ναυπηγείων και που ταυτόχρονα θα προσφέρει στην οικονομία στην κοινωνία και στην άμυνα της χώρας.

Επίσης, διεκδικούμε συμμετοχή και ισομερισμό των ναυπηγείων, των αναθέσεων του Πολεμικού Ναυτικού, σύμφωνα με τις εξοπλιστικές ανάγκες. Διεκδικούμε σταθερή και πλήρη εργασία, αναπτυξιακή διεύρυνση και αύξηση των θέσεων απασχόλησης με ταυτόχρονη διασφάλιση και μεταφορά της πολύτιμης τεχνογνωσίας από τους παλαιούς στους νέους εργαζόμενους. Διασφάλιση των υπαρχόντων εργαζομένων και των υπαρχουσών θέσεων εργασίας τους, άμεση καταβολή των δεδουλευμένων τους και εφαρμογή των συλλογικών συμβάσεων.

Κύριε Πρόεδρε, θέλω να ξεκαθαρίσω εξαρχής, σχετικά με το προτεινόμενο σχέδιο νόμου ότι εμείς ως Ομοσπονδία θα τοποθετηθούμε και θα το κρίνουμε σύμφωνα με τα όσα συμπεριλαμβάνονται σε αυτό. Με βάση αυτά λοιπόν, θα κρίνουμε εάν και κατά πόσο απαντάει πειστικά σε κεφαλαιώδη για εμάς ζητήματα και ερωτήματα, τα οποία αφορούν την ύπαρξη και την βιωσιμότητα των Ναυπηγείων Ελευσίνας, τη μορφή που θέλουμε να έχουμε, και να έχει η επιχείρηση τα επόμενα χρόνια και κυρίως για το εάν παίρνει υπόψη του την εξασφάλιση των εργαζομένων και των συμφερόντων τους.

Δεδομένου, ότι στο προτεινόμενο σχέδιο νόμου δεν περιλαμβάνονται, όπως ακούστηκε, είτε το περιεχόμενο της Συμφωνίας Εξυγίανσης είτε το πρακτικό της διαβούλευσης, καθώς και ότι δεν υπάρχει στρατηγικό και επιχειρησιακό σχέδιο, όπου αφενός θα υπήρχαν σαφείς και ξεκάθαρες στόχοι και αφετέρου θα προβλέπονταν τα απαιτούμενα κονδύλια και οι πηγές άντλησής τους, άποψή μας είναι ότι οι παραπάνω προϋποθέσεις, που βάζουμε ως Ομοσπονδία, δεν διασφαλίζονται. Ίσως οι εργαζόμενοι, που όπως αναφέρθηκε έχουν γνώση, αυτό να μπορούν να το πουν. Εμείς όμως ως Ομοσπονδία με βάση ότι δεν έχουν έρθει υπόψη μας αυτά τα τρία βασικά προαπαιτούμενα, θεωρούμε ότι τίθεται εν αμφιβόλω η εξυγίανση και η βιωσιμότητα των ανθυγιεινών.

Θέση μας είναι ότι στο προτεινόμενο σχέδιο νόμου, θα πρέπει να συμπεριληφθούν η Συμφωνία Εξυγίανσης, το πρακτικό διαβούλευσης και κυρίως το στρατηγικό και επιχειρησιακό σχέδιο από που θα προκύπτει ξεκάθαρα η βιωσιμότητα και η συνέχιση της λειτουργίας των ναυπηγείων. Ως προς την απαιτούμενη για εμάς εξασφάλιση των εργαζομένων και των συμφερόντων τους δεν υπάρχουν συγκεκριμένες δεσμεύσεις. Ακούστηκαν από τους συναδέλφους του σωματείου, και δεν έχω λόγους να το αμφισβητήσω, με βάση όμως αυτά που προβλέπονται στο σχέδιο, κατά την άποψή μας, δεν υπάρχουν συγκεκριμένες δεσμεύσεις. Γι’ αυτό, λοιπόν, θέση μας είναι ότι στο προτεινόμενο σχέδιο θα πρέπει ρητά να διασφαλίζονται, η σταθερή και πλήρη εργασία, οι υπάρχοντες εργαζόμενοι, οι θέσεις τους, η αναπτυξιακή διεύρυνση και αύξηση των θέσεων εργασίας, η άμεση καταβολή όλων των δεδουλευμένων τους, η πλήρης εφαρμογή των συλλογικών συμβάσεων, καθώς και οι υπάρχουσες διμερείς συμφωνίες μεταξύ των εργαζομένων και του εργοδότη, όπως αναφέρθηκαν.

Όμως κ. Πρόεδρε, θέλουμε να κάνουμε ξεκάθαρο ότι, ως Ομοσπονδία, απορρίπτουμε το εργολαβικό μοντέλο, τις ατομικές συμβάσεις, τις άτυπες μορφές εργασίας και τη μετατροπή των ναυπηγείων σε μικρές περιοχές Ειδικών Οικονομικών Ζωνών, όπου κυριαρχεί η ασυδοσία, η εργοδοτική αυθαιρεσία και αναδεικνύεται η παντελής έλλειψη εργασιακών δικαιωμάτων και κανόνων υγιεινής και ασφάλειας.

Κύριε Πρόεδρε, κύριε Υπουργέ, κυρίες και κύριοι βουλευτές, για να πετύχει το όποιο σχέδιο Εξυγίανσης και Βιωσιμότητας, θα πρέπει οι εργαζόμενοι να εμπνέονται από πνεύμα βιώσιμης και αναπτυξιακής προοπτικής των ναυπηγείων με τη διασφάλιση της εργασίας τους, την ανταπόδοση των προσπαθειών τους και την αναγνώριση της συμβολής τους στην παραγωγική διαδικασία με τη συσσωρευμένη τεχνογνωσία που διαθέτουμε. Ευχαριστώ για την προσοχή σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Συνεχίζουμε δίνοντας τον λόγο στον κ. Κόλλια, Πρόεδρος του Οικονομικού Επιμελητηρίου Ελλάδος.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του ΔΣ του Οικονομικού Επιμελητηρίου Ελλάδος (ΟΕΕ)):** Ευχαριστώ. Θα σταθώ στα υπόλοιπα άρθρα του νομοσχεδίου, γιατί θα εστιάσω στις νομοτεχνικές βελτιώσεις που κάνουμε και στο τι αποσκοπεί αυτό που κάνει ο Υπουργός για τον εσωτερικό ελεγκτή. Να πω ότι είναι πολύ σημαντική η εξυγίανση του δεύτερου μεγαλύτερου ναυπηγείου της χώρας γιατί είναι προς όφελος των εργαζομένων, είναι σημαντικό να διασφαλιστούν οι θέσεις εργασίας και να δημιουργηθούν νέες. Εμείς θεωρούμε, ότι είναι στη σωστή κατεύθυνση το να κάνουμε ότι περνά από το χέρι μας για να την επανεκκίνηση της λειτουργίας του ναυπηγείου πάνω σε βιώσιμη βάση.

Στο κεφάλαιο Β΄ συντασσόμαστε με το συνεχές, πράγματι, αίτημα των εμπόρων για την κατάργηση των ενδιάμεσων εκπτώσεων και θεωρούμε ότι πολύ ορθώς μπαίνει και αυτή η διάταξη, ούτως ώστε να υπάρχουν μόνο οι χειμερινές και οι θερινές εκπτώσεις.

Όσον αφορά το κεφάλαιο Γ΄ και στις τροποποιήσεις που υπάρχουν αλλά και για το κεφάλαιο Ε΄ και τα θέματα του Εσωτερικού Ελεγκτή να πω το εξής. Πριν από κάποιους μήνες το Υπουργείο, έκανε μια προσπάθεια να νομοθετήσει το επάγγελμα του Εσωτερικού Ελεγκτή βάζοντας κανόνες και υποχρεώσεις αλλά και συγκεκριμένες προϋποθέσεις για να ασκήσει κάποιος το συγκεκριμένο επάγγελμα. Πρέπει, δηλαδή, να είναι πτυχιούχος και να τηρεί μια σειρά από τις προϋποθέσεις για να ασκεί το επάγγελμα του Εσωτερικού Ελεγκτή το οποίο πρέπει να πω ότι είναι πολύ ανεπτυγμένο ιδιαίτερα στο εξωτερικό. Αυτή η προσπάθεια γίνεται τώρα και στην Ελλάδα για να μπουν κανόνες και υποχρεώσεις στο επάγγελμα. Στην προσπάθεια αυτή έρχεται πολύ σωστά το Υπουργείο τώρα, με μια μεταβατική διάταξη, να καλύψει αυτούς τους ανθρώπους οι οποίοι εργάζονταν μέχρι την ισχύ του νόμου αυτού ως Εσωτερικοί Ελεγκτές. Πολύ ορθώς προκειμένου να μη χάσουν την δουλειά τους αυτοί οι άνθρωποι μπαίνει η προϋπόθεση που λέει ότι μέχρι την έναρξη ισχύος του νόμου όταν κάποιος εργαζόταν ήδη στο επάγγελμά του Εσωτερικού Ελεγκτή, είχε τρία χρόνια προϋπηρεσία και έχει μία από τις πιστοποιήσεις όπως περιγράφονται στο νόμο, εγγράφονται κανονικά στο Μητρώο του Εσωτερικού Ελεγκτή και αυτός ο άνθρωπος δεν χάνει τη δουλειά του.

Επομένως, θα πρέπει να συγχαρώ τον Υπουργό γι’ αυτή την πρωτοβουλία. Είναι προς τη σωστή κατεύθυνση, δείχνει και την αναβάθμιση του ρόλου του Εσωτερικού Ελεγκτή. Δείχνει το πόσο πιστεύουμε ότι ο ρόλος αυτός πρέπει να είναι ενισχυμένος στις επιχειρήσεις και γι’ αυτό έχουν μπει και όλες αυτές οι προϋποθέσεις για να εγγραφεί κάποιος στο Μητρώο. Σας ευχαριστώ πολύ. Είμαι στη διάθεσή σας για περισσότερες ερωτήσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Κόλλια και θα συνεχίσουμε δίνοντας τον λόγο στον κ. Χότζογλου, Πρόεδρο Πανελλήνιας Ομοσπονδίας Εργαζομένων στον Επισιτισμό και τον Τουρισμό.

**ΓΕΩΡΓΙΟΣ ΧΟΤΖΟΓΛΟΥ(Πρόεδρος ΔΣ της Πανελλήνιας Ομοσπονδίας Εργαζομένων στον Επισιτισμό και τον Τουρισμό):** Ευχαριστώ πολύ. Κύριε Υπουργέ, κυρίες και κύριοι βουλευτές, θα αναρωτιέστε ποιος είναι ο σκοπός που παρευρισκόμαστε στην Επιτροπή και τη συζήτηση του εν λόγω νομοσχεδίου, ως Πανελλήνια Ομοσπονδία Εργαζομένων στον Επισιτισμό και τον Τουρισμό. Ο λόγος που κληθήκαμε είναι γιατί στο νομοσχέδιο υπάρχει μια διάταξη που ρυθμίζει το ζήτημα των ειδικών χρηματικών υποχρεώσεων που υπέστη η επιχείρηση κάτοχος της άδειας λειτουργίας του Καζίνο Πάρνηθας με την επωνυμία «Ελληνικό Καζίνο Πάρνηθας ΑΕ».

Σε αυτή τη διάταξη, λόγω της κρίσης της πανδημίας και το κλείσιμο της εταιρείας για 4,5 μήνες αλλά και μετέπειτα όταν επαναλειτούργησε με περιορισμένο ωράριο και επισκεψιμότητα, απαλλάσσεται από τις οικονομικές υποχρεώσεις καταβολής του ορισμένου χρηματικού ποσού πρώτον, προς την Περιφέρεια και δεύτερον, προς τον φορέα Διαχείρισης Εθνικού Δρυμού Πάρνηθας.

Κύριε Υπουργέ, σας έχω ακούσει πάρα πολλές φορές να λέτε -και θα συμφωνήσω μαζί σας- ότι ο κλάδος του επισιτισμού και του τουρισμού είναι ο κλάδος που έχει στηριχθεί όσο κανένας άλλος την εποχή της πανδημικής κρίσης. Οι εργαζόμενοι των 147 σωματείων που είναι κάτω από την ομπρέλα της Ομοσπονδίας μας -ένα από αυτά είναι και το Καζίνο της Πάρνηθας- εύλογα αναρωτιούνται, πώς γίνεται να χαρίζονται αυτή τη στιγμή κάποιες χιλιάδες ευρώ στην επιχείρηση -που επαναλαμβάνω ακούγεται λογικό ως διάταξη- και την ίδια στιγμή, για 11η χρονιά, η εταιρεία μονομερώς να επιβάλλει το μέτρο της εκ περιτροπής εργασίας στους εργαζομένους της, μειώνοντας έτσι έως 30% το μηνιαίο εισόδημά μας, χάνοντας παράλληλα και κάποια ένσημα για όσες μέρες εφαρμόζεται η εκ περιτροπής εργασία. Κύριε Υπουργέ, υπάρχουν χίλιες οικογένειες που εργάζονται στο Καζίνο της Πάρνηθας,

Λέμε, λοιπόν, ότι η στήριξη δεν πρέπει πια να είναι μονομερής. Λέμε πως ναι, μπορεί να στηριχθεί η επιχείρηση με αυτό τον τρόπο που έχετε επιλέξει, όμως, πρέπει να δούμε τι θα γίνει πλέον και με το μέτρο της εκ περιτροπής εργασίας, που ξεκίνησε ως ένα προσωρινό μέτρο, ως ένα μνημονιακό μέτρο, για να αποφεύγονται οι απολύσεις σε επιχειρήσεις που είχαν πρόβλημα, δυστυχώς όμως, σε εμάς έχει γίνει εργασιακή σχέση τα τελευταία 11 χρόνια.

Καλούμε την Κυβέρνηση και τους συναρμόδιους Υπουργούς -έχουμε δει κατά το παρελθόν να βγαίνουν πολύ εύκολα και σε χρόνο ρεκόρ Κοινές Υπουργικές Αποφάσεις - εάν θέλετε να ισχύσει αυτή η διάταξη, και επειδή γνωρίζω ότι κατά βάθος είστε δίκαιος κύριε Υπουργέ, θα πρέπει να δείτε τι θα κάνετε και με τους εργαζόμενους σε μια επιχείρηση που, σημειώνω και θα ήθελα να ακουστεί αυτό στην Επιτροπή σας, το 49% ανήκει στο Ελληνικό Δημόσιο. Μεγαλομέτοχος στο Καζίνο της Πάρνηθας είναι το Ελληνικό Δημόσιο και παρ’ όλο που περιμένουμε χρόνια τώρα να μάθουμε πότε θα γίνει αυτή η περίφημη μετεγκατάσταση

που έχει ψηφιστεί με σχετικό νομοσχέδιο, για να γίνει η επιχείρηση ακόμα πιο βιώσιμη, έρχονται τέτοιες ρυθμίσεις που προκαλούν το αίσθημα των εργαζομένων στο Καζίνο της Πάρνηθας.

Θα ήθελα λοιπόν να σας παρακαλέσω να μπει μια δικλίδα, ούτως ώστε αυτή η φοροαπαλλαγή, αυτό το ανταποδοτικό τέλος, να μετακυλιστεί μέρος του και στις τσέπες των εργαζομένων. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε, κ. Χοτζόγλου. Προχωράμε στον κ. Μιχάλη Χασιώτη, Γενικό Γραμματέα της Πανελλήνιας Ομοσπονδίας Λογιστών.

**ΜΙΧΑΗΛ ΧΑΣΙΩΤΗΣ (Γενικός Γραμματέας της Πανελλήνιας Ομοσπονδίας Λογιστών (Π.Ο.Λ.)):** Ευχαριστώ πολύ. Το σχέδιο νόμου που συζητάτε σήμερα συμπεριλαμβάνει και κάποιες τροποποιήσεις του ν. 4849/2021 σχετικά με τους Εσωτερικούς Ελεγκτές.

Ξεκινώντας να πω ότι η Πανελλήνια Ομοσπονδία Λογιστών είναι ο συνδικαλιστικός φορέας που εντάσσονται οι εργαζόμενοι όλων των ειδικοτήτων του κλάδου των οικονομικοτεχνικών υπηρεσιών, δηλαδή όχι μόνο οι Λογιστές, αλλά και οι Ελεγκτές, οι Ορκωτοί, οι Σύμβουλοι, οι Μηχανογράφοι και, βέβαια, οι Εσωτερικοί Ελεγκτές.

Από αυτή λοιπόν την άποψη και με αφορμή το νομοσχέδιο θέλουμε να θέσουμε κάποια ζητήματα που αφορούν τον εσωτερικό έλεγχο, αλλά και γενικά τον κλάδο, σχετικά με τις εργασιακές συνθήκες και τα επαγγελματικά δικαιώματα.

Για να γίνω πιο συγκεκριμένος σχετικά με αυτά που έρχονται στο νομοσχέδιο. Κατ’ αρχάς, οι συνάδελφοι μας Εσωτερικοί Ελεγκτές, ήδη από την εντατικοποίηση και τα πολλά καθήκοντα σε αυτή την περίοδο, αλλά και το προηγούμενο διάστημα, είναι κυριολεκτικά με μια λέξη -θα το πω όπως ακριβώς μου τα μεταφέρουν και οι ίδιοι- στα «κάγκελα». Όμως, αυτή η νομοθετική παρέμβαση, όχι μόνο δεν απαλύνει την κατάσταση που βιώνουν οι συνάδελφοι μας, αλλά την ίδια στιγμή διευρύνει το ρόλο και το πεδίο των καθηκόντων τους. Ανατίθενται σε αυτούς, πλέον του εσωτερικού ελέγχου και τις δοσοληψίες της εταιρείας, ο διευρυμένος εποπτικός ρόλος, όπως επίσης και καθήκοντα που μέχρι σήμερα ασκούσαν οι οικονομικοί σύμβουλοι, τεχνικά και διοικητικά στελέχη, αρχιλογιστές, επομένως η δουλειά θα αυξηθεί κατά πολύ και βεβαίως -στην πράξη και το έχει δείξει και η ίδια η ζωή στον κλάδο μας και θα πω και κάποια παραδείγματα- ο διοικητικός ρόλος θα αφορά τα στελέχη που θα είναι πιστοποιημένα ως εσωτερικοί ελεγκτές και όχι το πλήθος των εργαζομένων που ασκούν το επάγγελμα του ελεγκτή, ως δόκιμοι ή ως υπάλληλοι εταιρειών, που -όπως έχουμε δει και σε άλλα επαγγέλματα που πιστοποιούνται, όπως οι ελεγκτές- θα αμείβονται με υποδεέστερους μισθούς και θα έχουν υποδεέστερα δικαιώματα.

Επίσης, αυτό που προξενεί αρνητική εντύπωση, που αφήνει αρνητική χροιά και μας βρίσκει εντελώς αντίθετους, είναι η παρέμβαση που γίνεται σχετικά με τις προϋποθέσεις για την ένταξη του Μητρώου που προκλητικά απαξιώνουν τα πτυχία των οικονομολόγων, τους μεταπτυχιακούς τίτλους σπουδών, τα διδακτορικά, ειδικά αυτά που είναι στο πεδίο του εσωτερικού ελέγχου που συζητάτε σήμερα. Τους υποχρεώνει όλους να έχουν επαγγελματική προϋπηρεσία 3, 2 και 1 έτη αντίστοιχα και για τους κατόχους αναγνωρισμένου μεταπτυχιακού διπλώματος στον εσωτερικό έλεγχο ή την ελεγκτική απαιτείται βεβαίωση τεκμηριωμένης επαγγελματικής εμπειρίας τουλάχιστον 2 ετών στο αντικείμενο εσωτερικού ελέγχου.

Επομένως, τα πτυχία και οι πανεπιστημιακοί κύκλοι σπουδών αποσυνδέονται πλήρως από το επάγγελμα και τα επαγγελματικά δικαιώματα, υποχρεώνοντας ταυτόχρονα τους ενδιαφερόμενους να πιστοποιηθούν από το Οικονομικό Επιμελητήριο Ελλάδος, δηλαδή από το Επιμελητήριο που θα λειτουργεί, το λέω ξανά, σαν εισπρακτικός μηχανισμός, χωρίς να προσφέρει βεβαίως και τίποτα άλλο.

Και βέβαια εδώ μπαίνει και στο «ζύγι» και το κυνήγι των πιστοποιήσεων, των σεμιναρίων, γιατί πρέπει να γνωρίζετε πως η δουλειά του ελεγκτή, του λογιστή και γενικά του εργαζόμενου στην οικονομοτεχνικό κλάδο έχει απαιτήσεις. Βεβαίως, η γνώση πρέπει να ανανεώνεται, όμως επειδή αυτή τη στιγμή ακριβώς, υπάρχει αυτό το νομικό πλαίσιο, βλέπουμε ότι οι συνάδελφοί μας συνεχώς κυνηγάνε τις πιστοποιήσεις ώστε να μπορούν να ανταπεξέλθουν στα καθήκοντα τους, την ίδια στιγμή που αυτές οι πιστοποιήσεις και τα σεμινάρια, πραγματοποιούνται εκτός ωρών εργασίας και τις πιο πολλές φορές επιβαρύνουν και τους ίδιους τους συναδέλφους οικονομικά.

Εμείς λέμε ότι αυτό το νομοσχέδιο, αυτή η πρόταση που γίνεται, δεν δίνει λύση στα μεγάλα προβλήματα που αντιμετωπίζουν και οι Εσωτερικοί Ελεγκτές και οι συνάδελφοί μας που ασχολούνται στον κλάδο των οικονομικοτεχνικών υπηρεσιών.

Εμείς επιδιώκουμε, και θέλουμε, από τον ίδιο το νόμο να μπαίνουν ζητήματα εργασιακών σχέσεων και δικαιωμάτων, όπως, για παράδειγμα, η διασφάλιση του ωραρίου που στον κλάδο μας -ιδίως στον κλάδο των λογιστών, των ελεγκτών- είναι «λάστιχο» και το γνωρίζουν πολύ καλά οι συνάδελφοι μας. Έχουμε καθημερινά εκατοντάδες καταγγελίες για καταστρατήγηση του ωραρίου στα Σωματεία μέλη της Ομοσπονδίας μας, αλλά και εδώ στην ομοσπονδία μας στην Αθήνα. Επίσης, για παράδειγμα, θέλουμε νομικές παρεμβάσεις για να διασφαλίσουμε το δικαίωμα στη μητρότητα, στο σύνολο των συναδέλφων γυναικών, που εργάζονται στο επάγγελμά μας, να διασφαλίζονται οι κατώτερες αμοιβές στο επίπεδο που θα μπορεί ο κάθε συνάδελφος μας να ζει πραγματικά και να διασφαλίζει την καθημερινότητά του και, βέβαια, κλείνοντας να πω πως εμείς δεν διαφωνούμε καθόλου και δεν είμαστε ενάντια στην αύξηση του μορφωτικού επιπέδου των συναδέλφων μας και επιδιώκουμε να γίνονται σεμινάρια. Και η Ομοσπονδία μας κάνει σεμινάρια και τα Σωματεία μέλη μας πραγματοποιούν διάφορα σεμινάρια πάνω στο επάγγελμα. Όμως, αυτό που θέλουμε, και αυτό που προτείνουμε σήμερα, είναι τα σεμινάρια που πραγματοποιούνται με ευθύνη του Κράτους, εντός ωραρίου και όχι εκτός, να είναι δωρεάν και να μην επιβαρύνουν τους συναδέλφους μας οικονομικά. Αυτά και ευχαριστώ πολύ για το χρόνο σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε και θα ολοκληρώσουμε την ακρόαση των φορέων. Νομίζω με την εικόνα που έχω εγώ, με τον Ευάγγελο Λίγγο, Πρόεδρο του Εργατικού Κέντρου Ελευσίνας Δυτικής Αττικής. Ξεκινήσαμε την ακρόαση με το Δήμαρχο Ελευσίνας, να κλείσουμε με το Εργατικό Κέντρο Ελευσίνας.

Κύριε Λίγγο, είστε στο δίκτυο;

**ΕΥΑΓΓΕΛΟΣ ΛΙΓΓΟΣ (Πρόεδρος του Εργατικού Κέντρου Ελευσίνας Δυτικής Αττικής):** Ναι, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας καλωσορίζουμε στη Βουλή και στην Επιτροπή μας. Έχετε τον λόγο.

**ΕΥΑΓΓΕΛΟΣ ΛΙΓΓΟΣ (Πρόεδρος του Εργατικού Κέντρου Ελευσίνας Δυτικής Αττικής):** Κύριε Υπουργέ, κυρίες και κύριοι Βουλευτές, σαν Εργατικό Κέντρο Ελευσίνας, έχουμε μια βασική αρχή που λέει ότι το σωματείο ενός χώρου έχει τον πρώτο και κυρίαρχο ρόλο και το Εργατικό Κέντρο έπεται. Άρα …

*(ακούγεται με μεγάλη δυσκολία, λόγω προβλημάτων σύνδεσης)*

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Πρόεδρε, να σας διακόψω. Δεν σας ακούμε. Η φωνή σας ακούγεται με διακοπές.

Ας κάνουμε μια προσπάθεια ακόμα μήπως ακούγεστε καλύτερα.

**ΕΥΑΓΓΕΛΟΣ ΛΙΓΓΟΣ (Πρόεδρος του Εργατικού Κέντρου Ελευσίνας Δυτικής Αττικής):** Σε μια λοιπόν ειδική συνεδρίαση του Εργατικού Κέντρου …

*(ακούγεται με μεγάλη δυσκολία, λόγω προβλημάτων σύνδεσης)*

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, κύριε Πρόεδρε, είναι πολύ κακή η ηχητική σας σύνδεση, δεν μπορούμε να καταλάβουμε τι λέτε. Κύριε Πρόεδρε, δεν καταλαβαίνουμε τι λέτε. Έχει διακοπές η φωνή σας. Μήπως να κλείστε την κάμερα για να βελτιωθεί η σύνδεση.

**ΕΥΑΓΓΕΛΟΣ ΛΙΓΓΟΣ (Πρόεδρος του Εργατικού Κέντρου Ελευσίνας Δυτικής Αττικής):** Έκλεισα την κάμερα, κ. Πρόεδρε, και ας ελπίσουμε πως τώρα θα ακούγομαι καλύτερα.

Επαναλαμβάνω πως εμείς, δεν μπαίνουμε στο ποιος θα είναι ο επενδυτής, και η συμφωνία που έχουμε κάνει σε ειδική συνεδρίαση με το σωματείο των εργαζόμενων έχουμε ένα τρίπτυχο που λέει ότι ανεξαρτήτως του ποιος θα είναι ο επενδυτής, θέλουμε να λειτουργήσουν τα ναυπηγεία, αλλά με κάποιες προϋποθέσεις. Και οι προϋποθέσεις είναι πάρα πολύ απλές. Καταβολή των δεδουλευμένων των εργαζόμενων, να ισχύουν οι θέσεις εργασίας, οι συλλογικές συμβάσεις και η επαναπρόσληψη για όλους τους εργαζόμενους που είναι στο ναυπηγείο.

Άκουσα τον μέλλοντα επενδυτή να λέει ότι βασικό στοιχείο μιας νέας επιχείρησης που θέλει να πάει μπροστά είναι οι εργαζόμενοι. Θα συμφωνήσου απόλυτα, και θα συμπληρώσω, μάλιστα οι εργαζόμενοι οι ο οποίοι για 10 και πλέον χρόνια, έχουν παραμείνει και πηγαίνουν 50 ευρώ την εβδομάδα στο σπίτι τους για να μην κλείσει, για να μείνει ανοιχτό το ναυπηγείο, ούτος ώστε να υπάρχει σήμερα η κουβέντα για την εξυγίανσή του.

Όμως, αυτό δεν έρχεται να «κουμπώσει» με την δικαιολογία που έδωσε γραπτώς η υπηρεσία του ναυπηγείου Ελευσίνας, σε αίτημα να δοθεί το σχέδιο διαβούλευσης, ότι έχει απόρρητα πράγματα μέσα και δεν μπορεί να δοθεί στη δημοσιότητα. Εγώ σαν εκλεγμένο μέλος του Σωματείου της πρώην ΠΥΡΚΑΛ έχω υπογράψει σχέδια διαβούλευσης με πολύ πιο μεγάλες αναφορές σε απόρρητα πράγματα. Το σχέδιο διαβούλευσης κατ’ αρχάς γίνεται «κτήμα» όλων των εργαζόμενων, και αν τώρα υπήρχε στο νομοσχέδιο που το είχαν δει και αν εξασφαλίζονταν ορισμένα πράγματα θα είμαστε οι πρώτοι που θα λέγαμε «ναι, πρέπει οπωσδήποτε αυτή η επένδυση να προχωρήσει».

Αυτό είναι το βασικό ζητούμενο γιατί οι εξασφαλίσεις αυτές, […] και με τη λογική ότι θα πάρει δουλειές από το Πολεμικό Ναυτικό, ένα μέρος από αυτό θα του δίνει έσοδα για κάποιες υποχρεώσεις που σημαίνει ότι οι δουλειές θα είναι μακροχρόνιες. Μια δέσμευση δηλαδή ότι θα παίρνει οπωσδήποτε δουλειές από το Πολεμικό Ναυτικό και αυτό είναι ένα ζήτημα το οποίο θα πρέπει να δουν οι πολιτικοί γιατί αφορά και τα επόμενα χρόνια

Είπε ο κ. Ξενοκώστας, ότι το 99,7% των εργαζόμενων και το σωματείο συμφωνεί στο σχέδιο αυτό. Σε ποιο σχέδιο συμφωνεί; Αφού δεν έχει γίνει διαβούλευση, δεν έχει γίνει γνωστή. Γιατί αν ένας εργοδότης κάνει μια διαβούλευση και περιλαμβάνει όρους ευνοϊκούς για τους εργαζόμενους, το πρώτο πράγμα που θα έκανε είναι να το δώσει στη δημοσιότητα, σβήνοντας, αν θέλετε, τα άρθρα που έχουν απόρρητες αναφορές. Το ότι υπάρχει αλλά δεν το δίνουμε γιατί δεν πρέπει να δοθεί τώρα και θα έρθει μετά, αυτό δημιουργεί υπόνοιες ότι κάτι συμβαίνει.

Στην ερώτηση του Υπουργού αν θα επαναπροσλάβει τους υπάρχοντες εργαζόμενους, είπε πως θα επαναπροσλάβει 600 εργαζόμενους, δεν είπε για τους υπάρχοντες. Εγώ θεωρούσα ότι θα τους πάρει εκτός από τους 7 εγκάθετους που είπε αλλά δεν δεσμεύτηκε γι’ αυτό.

Σε ότι αφορά τα εργασιακά, γιατί το ναυπηγείο, αν υπήρχε μεγαλύτερη σοβαρότητα, όχι από το Υπουργείο Ανάπτυξης αλλά από το Υπουργείο εργασίας, παρά […]συζήτηση για ειδικότητες […] και οι τεχνικές ειδικότητες που λείπουν[…]

**ΓΕΩΡΓΙΟΣ ΒΛΑΧΟΣ Πρόεδρος της Επιτροπής:** Κύριε Λίγγο, να σας ενημερώσω πως εξακολουθεί να υπάρχει πρόβλημα και δεν ακούγεστε. Έδωσα τον απαιτούμενο χρόνο μήπως διορθωθεί το πρόβλημα. Παρά ταύτα παραμένει. Για το λόγο αυτό, σας παρακαλώ να στείλτε το κείμενο της ομιλίας σας, μέσω e –mail, με την υπογραφή του φορέα σας ώστε να ενσωματωθεί στα πρακτικά της συνεδρίασης της Επιτροπής και να ενημερωθούν οι Βουλευτές-μέλη της για τις θέσεις του φορέα σας.

**ΕΥΑΓΓΕΛΟΣ ΛΙΓΓΟΣ (Πρόεδρος του Εργατικού Κέντρου Ελευσίνας Δυτικής Αττικής):** Θα σταλεί το συντομότερο δυνατό κ. Πρόεδρε.

**ΓΕΩΡΓΙΟΣ ΒΛΑΧΟΣ Πρόεδρος της Επιτροπής:** Κύριοι συνάδελφοι, να σας ενημερώσω ότι επικοινώνησε μαζί μας ο κ. Αναστάσιος Ροζολής, Πρόεδρος του ΔΣ του Συνδέσμου Ελλήνων Κατασκευαστών Αμυντικού Υλικού. Δεν μπορούσε να συνδεθεί και μου ζήτησε να μεταφέρω τη θετική στάση και την υποστήριξή του στο νομοσχέδιο λέγοντας ότι είναι απόλυτα σύμφωνος.

Στο σημείο αυτό ολοκληρώθηκαν οι τοποθετήσεις των φορέων και θα ακολουθήσουν οι ερωτήσεις των συναδέλφων Βουλευτών.

Ξεκινάμε τον κύκλο των ερωτήσεων δίνοντας τον λόγο στον κ. Πάνα.

**ΑΠΟΣΤΟΛΟΣ ΠΑΝΑΣ:** Πρώτα από όλα, θα ήθελα να ευχαριστήσω όλους τους φορείς για την τοποθέτησή τους σε ένα τόσο σημαντικό νομοσχέδιο.

Ξεκινώντας, θα ήθελα να κάνω κάποιες ερωτήσεις στον κ. Ξενοκώστα σε ό,τι αφορά την τοποθέτηση την οποία έκανε αλλά και στο σωματείο, μιας και αντιλαμβανόμαστε πως το κύριο ζήτημα το οποίο προκύπτει από τη συζήτηση - πέρα από το κομμάτι της βιωσιμότητας- είναι και το εργασιακό. Καταλαβαίνουμε, λοιπόν πως αυτή τη στιγμή υπάρχει μια διμερής συμφωνία, μεταξύ των εργαζομένων και της εταιρείας. Μια διμερής συμφωνία, που βέβαια έχει έναν ιδιωτικό χαρακτήρα στην προκειμένη περίπτωση. Από τη στιγμή όμως που η συγκεκριμένη σύμβαση έχει έρθει στη Βουλή, νομίζω ότι ξεπερνάει πλέον τα όρια της διμερούς συμφωνίας και της ιδιωτικότητας. Άρα, για να μπορούμε να είμαστε ξεκάθαροι, θεωρώ ότι είναι μία βάση για οποία θα έπρεπε να έχει γνώση πλέον και η Επιτροπή και θα έπρεπε να την έχουμε στα χέρια μας προκειμένου να την γνωρίζουμε, ξεκαθαρίζοντας το τοπίο ώστε να μην κάνουμε πολιτικές εικασίες εν πάση περιπτώσει για το τι έχει συμφωνηθεί μεταξύ των εργαζομένων και της εταιρείας.

Τώρα, ένα δεύτερο που θα ήθελα να ρωτήσω είναι ό,τι αφορά το χρονοδιάγραμμα και το επενδυτικό σχέδιο. Ο κ. Υπουργός είπε χθες, ότι έχει προχωρήσει το επενδυτικό σχέδιο από την αμερικανική τράπεζα και θα προχωρήσουν οι χρηματοδοτήσεις. Θα ήθελα να ξέρω, αν υπάρχει περίπτωση, σε τι φάση βρισκόμαστε σε ότι αφορά το επενδυτικό σχέδιο δίνοντάς μας ένα χρονοδιάγραμμα. Θα παρακαλούσε, αν μπορεί, να μας απαντήσει ο κ. Ξενοκώστας πάνω σε αυτό σημείο.

Τώρα, σε ό,τι αφορά το κομμάτι των εργαζομένων αντιλαμβάνομαι την τοποθέτησή

τους και την αγωνία τους, άλλωστε πιο πριν είχαμε και μία συνάντηση. Θα ήθελα πραγματικά, πέρα από το κομμάτι της τοποθέτησής τους, να μας πουν κατά πόσο είναι πεπεισμένοι ότι η συγκεκριμένη συμφωνία και η συγκεκριμένη επενδυτική προσπάθεια που έχει σκοπό να γίνει είναι αυτή η οποία θα ικανοποιήσει τη βιωσιμότητα της συγκεκριμένης επένδυσης και τη βιωσιμότητα των θέσεων εργασίας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ Πρόεδρος της Επιτροπής:** Τον λόγο έχει ο κ Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ κ. Πρόεδρε, όσον αφορά το σωματείο εργαζομένων και τη διμερή συμφωνία, το είχα και εγώ ως ερώτημα, που πολύ σωστά τέθηκε από τον συνάδελφο, κ. Πάνα. Η διμερής συμφωνία που υπάρχει, είναι σωστό να κατατεθεί στη Βουλή, και ίσως πριν ψηφιστεί το νομοσχέδιο, γιατί υπάρχουν πολλά κενά που δεν τα έχουμε καταλάβει.

Η πρώτη ερώτηση, που απευθύνεται στον κ. Παπανικολάου, είναι γιατί υπήρξαν μεγάλες ζημιές το 2016 και το 2017 και εάν, εν προκειμένω, είχαν αφεθεί να υπολειτουργούν. Οι υπόλοιπες είναι αφορούν στον κ. Ξενοκώστα της ΟΝΕΧ και είναι οι εξής.

Η πρώτη είναι αν έχει δεσμευτεί το DFC. Όπως γνωρίζουμε χρηματοδοτεί μόνο το 80% και εταιρείες που υπάρχει αμερικανικό ενδιαφέρον. Ο κ .Ξενοκώστας εξυπηρετεί τα αμερικανικά ή τα ελληνικά συμφέροντα; Προφανώς, καταλαβαίνετε την αιτία της ερώτησης.

Η δεύτερη ερώτηση. Εάν υποθέσουμε ότι το DFC χρηματοδοτεί το 80 %, το ανώτατο όριο, το υπόλοιπο 20% που περίπου -αν υποθέσουμε ότι είναι 102 εκατομμύρια το υπόλοιπο- είναι 25,5 εκατομμύρια ποιος θα το καταβάλει;

Η τρίτη ερώτηση, είναι αν το DFC δέσμευσε ποσά και αν δεν τα έχει δεσμεύσει, τότε πότε θα τα δεσμεύσει; Επίσης, είναι συγκεκριμένα και δεν έχει σχέση με το αν έχει εγκριθεί ή όχι άλλα αν έχει δεσμεύσει τα συγκεκριμένα ποσά που αναφέρεται στη συμφωνία.

Προχωρώ στην επόμενη ερώτηση. Τι όρους θα έχουν οι νέες συμβάσεις των εργαζομένων; Αν έχει κάποιο δεδομένο αν θα υπάρχουν συγκεκριμένες και πώς θέλει να τις κάνει.

Συνεχίζοντας θέτω την ερώτηση. Θα γίνουν επενδύσεις; Εν προκειμένω θα θέλαμε να ρωτήσουμε, αν έχει δεσμευμένα κεφάλαια με εγγυητικές ή έχει δώσει πιστοποιητικό πόθεν έσχες, περιουσιακής κατάστασης, πιστοληπτικής ικανότητας, ή ένα οποιοδήποτε από αυτά, ούτως ώστε να γνωρίζει κάποιος την πιστοληπτική ικανότητα του κ. Ξενοκώστα.

Η επόμενη ερώτηση. Πόσες επενδύσεις χρειάζονται άμεσα, όσον αφορά τη συντήρηση, για να αρχίσουν δηλαδή να λειτουργούν τα Ναυπηγεία και πόσες ακόμη, όπως για παράδειγμα μια νέα δεξαμενή ή οτιδήποτε άλλο;

Και η τελευταία ερώτηση είναι και αυτή που μας απασχολεί περισσότερο από όλα. Υπάρχει κάποιο business plan με συγκεκριμένα νούμερα, εάν δεν υπάρχει, τότε πότε προβλέπει να το ετοιμάσει;

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε, τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ.

Θα ξεκινήσω από τον κ. Ξενοκώστα. Τι χρήματα βάζει ο ίδιος, τι δεσμεύσεις έχουν γίνει από την πλευρά της ONEX; Για το DFC, επίσης δεν βλέπουμε κάποια δεσμευτική επιστολή. Πώς τεκμαίρεται ότι θα δοθούν αυτές οι χρηματοδοτήσεις;

Θα θέλαμε στη συνέχεια να ρωτήσουμε τον Πρόεδρο του Σωματείου Εργαζομένων Ναυπηγείων Ελευσίνας. Καταλαβαίνουμε ότι, κατ’ αρχήν οι τελευταίες συνελεύσεις γινόντουσαν παρουσία και του κ. Υπουργού και του κ. Ξενοκώστα, ισχύει αυτό; Ισχύει ότι έχει δεσμευτεί και έχετε δεσμεύσεις, ότι θα διατηρηθούν όλες οι θέσεις απασχόλησης, θα υπάρξει αποζημίωση άμεση και ότι θα υπάρχει συλλογική σύμβαση και αν ισχύουν όλα αυτά, γιατί δεν εμφανίζονται στο κείμενο που έφερε ο Υπουργός εδώ;

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστώ, τον λόγο έχει ο κ.Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

Επειδή αναφέρθηκε πολλές φορές το όνομά μου και από τον Υπουργό χθες, είναι πράγματι γεγονός, ότι με τα ναυπηγεία, την ανασυγκρότηση και την εξυγίανση της ναυπηγοεπισκευαστικής βιομηχανίας, έχουμε ασχοληθεί από την περίοδο της προηγούμενης Κυβέρνησης, με συγκεκριμένες προτάσεις και μάλιστα, όταν ανέλαβε η νέα Κυβέρνηση τότε, είχαμε κάνει μια τριπλή ερώτηση, η οποία συζητήθηκε ταυτόχρονα με τους Υπουργούς Ανάπτυξης, Άμυνας και Οικονομικών. Σκοπός αυτής της τριπλής επίκαιρης ερώτησης, ήταν, ακριβώς, να δούμε με τα συναρμόδια Υπουργεία τι σχεδιάζουν ούτως ώστε να αναβιώσουν επιτέλους τα Ναυπηγεία -και αυτό αφορά βεβαίως και τον Σκαραμαγκά και την Ελευσίνα- αλλά εν προκειμένω για την Ελευσίνα, που συζητάμε με το νομοσχέδιο.

Ως υπεύθυνος Άμυνας του Κόμματος, έχω εκφράσει πάρα πολλές φορές την άποψη -και το Κόμμα μου έχει ασκήσει σκληρή κριτική- γιατί στα εξοπλιστικά προγράμματα, τα οποία τα στηρίζουμε εκ των πραγμάτων διότι ενισχύουν τη θωράκιση της χώρας, δεν υπάρχει η συμπαραγωγή και η συνέργεια με την Εθνική Αμυντική Βιομηχανία στο βαθμό που πρέπει. Και δεν υπάρχει, γιατί όπως επικαλείται το Υπουργείο Άμυνας, δεν υπάρχουν τα εχέγγυα, ότι μπορεί σήμερα με τις υπολειτουργούσες ή μη λειτουργούσες ναυπηγικές επιχειρήσεις, να γίνουν αυτά που πρέπει να γίνουν στη συμπαραγωγή. Αυτός ήταν ο λόγος που εμείς, έγκαιρα, το ζητούσαμε, γιατί η Κυβέρνηση έχει καθυστερήσει -τρία χρόνια ουσιαστικά- και αυτό έπρεπε να το κάνει τον πρώτο μήνα.

Εν πάση περιπτώσει και σήμερα, ενόψει των σοβαρών εξοπλιστικών προγραμμάτων που η χώρα θέλει να αναθέσει -και έχει ανάγκη- και η αναβάθμιση των πλοίων MEKO, που είναι ένα έργο της τάξεως των 600 ως 800 εκατομμυρίων ευρώ, τουλάχιστον, και η πρόσκληση για την απόκτηση καινούργιων κορβετών και η συντήρηση και άλλα προγράμματα που χρειάζονται σε σχέση με τα υποβρύχια, επιβάλλουν να τελειώνουμε με τα ζητήματα που εκκρεμούν για τον Σκαραμαγκά και την Ελευσίνα.

Είμαστε λοιπόν αναφανδόν υπέρ της επαναλειτουργίας του Ναυπηγείου Ελευσίνας, ταυτόχρονα όμως, όπως θέσαμε και χθες, υπάρχουν 3-4 θέματα- τα είπαν και οι άλλοι συνάδελφοι- που αφορούν και τη βιωσιμότητα και το δημόσιο συμφέρον αλλά και τα δικαιώματα των εργαζομένων.

Συγκεκριμένα, τώρα, για να κάνω τις ερωτήσεις. Σε σχέση με τα ζητήματα των εργαζομένων, ειπώθηκε από πολλούς προηγουμένως και από τον Εισηγητή μας τον κ. Πάνα. Ουσιαστικά ζητάμε, αυτά τα οποία έχουν συμφωνηθεί με τους εργαζόμενους -οι οποίοι κατά 99,7%, με βάση αυτά που έχουν συμφωνηθεί, έχουν συναινέσει ως πιστωτές- να είναι στην ουσία τους μέσα στο νομοσχέδιο, είτε ως παράρτημα, είτε με νομοτεχνική βελτίωση, όπως είπε ο Υπουργός ότι θα κάνει συγκεκριμένα πράγματα, και τι αυτά αφορούν; Θέλουμε να ρωτήσουμε την ONEX, ότι το 30% και το 70% της καταβολής των δεδουλευμένων, όπως έχουν αποτυπωθεί, νομίζω ότι είναι κάτι που πρέπει να μπει, το είπε ο Υπουργός, ότι θα το φέρει ως νομοτεχνική βελτίωση, περιμένουμε να δούμε και τη διατύπωση για το συγχρονισμό των δύο καταβολών.

Το δεύτερο στοιχείο, που είναι οι αποζημιώσεις που αναλαμβάνει η νέα εταιρεία. Όπως, σωστά, είπε ο κ. Ξενοκώστας, δεν είναι δικά του -έπρεπε οι προηγούμενοι αφού απολύουν να τα καταβάλουν. Ο νόμος προβλέπει 6 διμηνιαίες δόσεις το αργότερο, από μετρητοίς έως 6 διμηνιαίες δόσεις, άρα είναι το μόνο που είναι συγκεκριμένο και δεν χρειάζεται αμφισβήτηση. Δεν ξέρω αν υπάρχουν δικαστικές αποφάσεις και αν έχουν συμπεριληφθεί, αυτό είναι ένα ζήτημα.

Και κλείνω με το θέμα του Πολεμικού Ναυτικού. Εδώ έχουμε το εξής παράδοξο, που δεν συμβαίνει στην οικονομία, συμβαίνει μόνο όταν ανακατεύεται το κράτος. Συνήθως οι πελάτες χρωστάνε σε επιχειρήσεις, εδώ η επιχείρηση χρωστάει στον πελάτη. Και αναφέρω συγκεκριμένα. Δημιουργήθηκε μια οφειλή των Ναυπηγείων προς το Πολεμικό Ναυτικό 110 εκατομμυρίων ευρώ σε «ζωντανό χρήμα» και 32 εκατομμυρίων ευρώ σε ρήτρες. Το Ναυπηγείο εδώ και χρόνια, ουσιαστικά δεν λειτουργεί, υπολειτουργεί και λειτουργεί μόνο το τμήμα με τους εργαζόμενους που ασχολούνται για τις τορπιλακάτους, μόνο αυτό, το υπόλοιπο δεν λειτουργεί. Οι εργαζόμενοι παίρνουν ότι παίρνουν και ζουν οι οικογένειές τους, χάρη στο Πολεμικό Ναυτικό, σε αυτά που δίνει με την έγκριση της Βουλής- όλοι συμμετέχουμε, ξεκίνησε το 2016 με τη Κυβέρνηση του ΣΥΡΙΖΑ- αυτό όμως όπως καταλαβαίνετε, δεν μπορεί να συνεχιστεί. Δεν μπορεί να υπάρχει συνέχεια η καταβολή από τον Πολεμικό Ναυτικό χρημάτων χωρίς έργο, για να συνεχίζεται η λειτουργία, άρα πρέπει να βρούμε μια λύση. Ταυτόχρονα όμως το δημόσιο συμφέρον επιτάσσει και αυτά τα χρήματα να έρθουν πίσω με τον τρόπο που πρέπει.

Αυτό, λοιπόν, στο οποίο καταλήγω, γιατί είναι κρίσιμο και έκανα όλη την ανάλυση γιατί είναι κρίσιμο αυτό το οποίο θα ρωτήσω. Υπάρχει μέσα στο ενδεικτικό σχέδιο, η πρόβλεψη για την επιστροφή με 1% και 2% με τα εξοπλιστικά προγράμματα ανάλογα κλπ.. Επειδή το ζήτημα είναι ανοιχτό, κατά την άποψή μου -και απευθύνομαι και στον κ. Ξενοκώστα και στον κ. Υπουργό- και επειδή κατ’ εμέ, κανένα σχέδιο εξυγίανσης που δεν περιλαμβάνει ένα δυναμικό επιχειρηματικό σχέδιο στην αγορά ανοιχτά, γιατί οι μεταφορές ενισχύονται, η Ελλάδα είναι μεγάλη ναυτική παγκόσμια δύναμη, αλλά έχει και τα εξοπλιστικά προγράμματα. Τα εξοπλιστικά προγράμματα είναι βασικό στοιχείο της βιωσιμότητας. Εάν το Πολεμικό Ναυτικό αναθέσει ένα μεγάλο εξοπλιστικό πρόγραμμα, 1 δις για παράδειγμα στα Ναυπηγεία, δεν μπορεί να ισχύει το 1% και το 2%. Θα πρέπει, με δήλωση της Κυβέρνησης που θα συμπεριληφθεί μέσα, να λέει ότι το ενδεικτικό πλάνο για την καταβολή που ισχύει σε κάθε περίπτωση, όπως το έχουμε μέσα με 1% και 2%, εφόσον από τις διαπραγματεύσεις και εφόσον ανατεθεί σημαντικό πρόγραμμα- δεν μιλάμε τώρα για μια επισκευή 5 εκατομμυρίων και 10 εκατομμυρίων, μιλάμε για μεγάλα εξοπλιστικά προγράμματα- το Υπουργείο Εθνικής Άμυνας και το Πολεμικό Ναυτικό να έχουν όλο το δικαίωμα και τη δυνατότητα, διαπραγμάτευσης καταβολής του όλου ή μέρους αυτού του ποσού που οφείλεται στο Πολεμικό Ναυτικό παράλληλα με το εξοπλιστικό πρόγραμμα.

Τι σημαίνει αυτό; Ότι δεν υπάρχει περίπτωση, καταρχήν, να βρούμε έναν επιχειρηματία να πάρει τα ναυπηγεία, να πληρώσει τα οφειλόμενα και το κράτος μας να δίνει τα εξοπλιστικά προγράμματα σε Γάλλους, σε Αμερικάνους, σε Ολλανδούς και σε Εγγλέζους, θα πρέπει να δώσει και στο ναυπηγείο. Όταν, όμως και δώσει -και το καταλάβει ότι πρέπει να δώσει- και δώσει ένα σημαντικό πρόγραμμα, είπα του 1 δις, δεν μπορεί να ισχύει το 2%.

Άρα, είναι μια δήλωση της Κυβέρνησης, η οποία θα συμπεριληφθεί, είναι ενδεικτικό που αναφέρεται στο σχέδιο εξυγίανσης, όπως το λέει και ο τίτλος του, δεν είναι δεσμευτικό, και διατηρεί η Κυβέρνηση, διά του Υπουργείου Άμυνας και του Πολεμικού Ναυτικού, το δικαίωμα επαναδιαπραγμάτευσης του οφειλόμενου ποσού, προς διασφάλιση του δημοσίου συμφέροντος, σε αυτή την περίπτωση.

Αυτό σημαίνει ότι θα έχει και ένα λόγο παραπάνω το Πολεμικό Ναυτικό, να αναθέσει προγράμματα στο ναυπηγείο, για να έχουμε γρηγορότερη εξόφληση αυτού του ποσού που θα αποφασιστεί από το δικαστήριο. Το δικαστήριο αποφασίζει με βάση το σχέδιο.

Το άλλο αφορά το πολιτικό μέρος και την πρόθεση της   
Κυβέρνησης και του ίδιου του επιχειρηματία.

Είπαμε ότι είναι καλό αυτά που περιλαμβάνονται μέσα να έρθουν και να ενταχθούν και κυρίως το έγγραφο που έχει πάει στο Υπουργείο Εργασίας -δεν είναι ιδιωτικό, είναι δημόσιο έγγραφο και θα παρακαλούσα την Κυβέρνηση να έρθει δια του Υπουργού Εργασίας, δε χρειάζεται να μας το φέρουν ούτε οι εργαζόμενοι ούτε ο κ. Ξενοκώστας. Από τη στιγμή που είναι δημόσιο έγγραφο και είναι στο Υπουργείο Εργασίας μπορούμε να το πάρουμε, γιατί είναι ένα πολύ καλό, κατά την άποψή μου, σημείο το ότι έχει υπάρξει μια συμφωνία για συλλογικές συμβάσεις με τον τρόπο που έχουν συμφωνήσει οι δύο πλευρές. Άλλωστε, οι ελεύθερες συλλογικές διαπραγματεύσεις αυτό προβλέπουν.

Εμείς, λοιπόν, είμαστε πάρα πολύ θετικοί αλλά θέλουμε να έχουμε ανταπόκριση στα υπόλοιπα. Αν δεν υπάρξει ανταπόκριση σε αυτά τα οποία συζητάμε, μπαίνουν σοβαρά ζητήματα που έχουν να κάνουν και με τη βιωσιμότητα.

Μια παραίνεση, κ. Υπουργέ. Εσείς έχετε δηλώσει πολλές φορές ότι το πιστεύετε το σχέδιο εξυγίανσης. Τόσο πολύ το πιστεύετε που αν ο κ. Μαμουλάκης ή ο κ. Πάνας εκφράσουν προβληματισμό ή δε ψηφίσουν, θα το πάρετε πίσω; Αν αυτό που πιστεύουμε το πιστεύουμε, το προχωρούμε και κρίνονται μετά όλοι ανάλογα με την τοποθέτησή τους. Έρχονται στιγμές που, πραγματικά, πρέπει να πεις «ναι» ή «όχι» σε πολλά πράγματα. Εμείς το έχουμε κάνει σε πολλά σημαντικά ζητήματα. Και αυτό είναι ένα μικρό αλλά σημαντικό. Να εξασφαλιστούν οι θέσεις εργασίας ή όχι και πώς;

Ένα από αυτά που ζητάμε, λοιπόν, είναι το πρακτικό διαβούλευσης της 21/12, το θέλουμε. Είπε ο Υπουργός, και είναι θετικό το βήμα, ότι θα εντάξει, με νομοτεχνική βελτίωση, τα ποσοστά 30% και 70% αλλά θέλουμε να διευκρινιστεί ο συγχρονισμός του πότε θα γίνει η κάθε καταβολή ως ασφαλιστική δικλείδα, προφανώς, γιατί αυτό δε μπορεί να πάει στο δικαστήριο αλλά είναι ασφαλιστική δικλείδα.

Τέλος, ζητάμε να μάθουμε εάν με όλα αυτά έχει αντίρρηση ο κ. Ξενοκώστας.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Το προτελευταίο σας ερώτημα απαντήθηκε χθες, ας μην επανερχόμαστε σήμερα. Ήταν διαφορετικό το πνεύμα του κ. Υπουργού, το εξηγήσαμε, τελείωσε.

Ο κ. Ξενοκώστας, έχει τον λόγο.

**ΠΑΝΑΓΙΩΤΗΣ ΞΕΝΟΚΩΣΤΑΣ (Πρόεδρος και Διευθύνων Σύμβουλος της ONEX company):** Ευχαριστώ, κύριε Πρόεδρε.

Καταρχήν, θέλω να μοιραστώ ξανά μαζί σας, όπως και αυτά που μοιράστηκα πριν λίγο, ότι η εξυγίανση είναι μια διαδικασία που προβλέπεται από τον Πτωχευτικό Κώδικα και οποιοσδήποτε επενδυτής στην πορεία που θα προσπαθήσει να εξυγιάνει μια εταιρεία και αυτό να εγκριθεί από τα αρμόδια δικαστήρια, να επικυρωθεί, ακολουθεί συγκεκριμένο τρόπο στο πως πρέπει να γίνει αυτό, προσπαθώντας να πάρει τα «ναι» των πιστωτών, να υποβάλει το σχέδιο στο δικαστήριο το οποίο θα το επικυρώσει και να προχωρήσει.

Αυτά όλα για να γίνουν, υπάρχουν κάποια βήματα. Ένα από τα βήματα είναι η πρόσληψη, όπως προβλέπεται από το νόμο, του ειδικού εμπειρογνώμονα που στην παρούσα περίπτωση η Ernst and Young, η οποία διασφαλίζει την περισυλλογή όλων των εγγράφων που σχετίζονται με το επιχειρηματικό πλάνο, με τη βιωσιμότητα και την πιστοληπτική ικανότητα του επενδυτή, του φορέα κ.λπ.. Αυτή είναι η δουλειά του ειδικού εμπειρογνώμονα, ο οποίος, όταν πειστεί και προσκομιστούν όλα τα έγγραφα, αυτά και υποβάλλει στο δικαστήριο προς επικύρωση.

Άρα, όλες οι ανησυχίες που έχουν να κάνουν με το αν είναι βιώσιμο ή όχι το επιχειρηματικό πλάνο, εάν εξασφαλίζονται οι πιστωτές ότι θα είναι καλύτερη η θέση τους, δηλαδή συγκριτικοί πίνακες, η πιστοληπτική ικανότητα, η χρηματοδότηση από τη DFC, η Ernst and Young έχει λάβει όλα εκείνα τα στοιχεία τα οποία πρέπει να λάβει και έχει αποφανθεί να προχωρήσει το σχέδιο εξυγίανσης και γι' αυτό θα καταθέσει και την έκθεση στα αρμόδια δικαστήρια.

Τα περισσότερα από αυτά τα έγγραφα διαφυλάττονται ως «κόρη οφθαλμού», γιατί είναι επιχειρηματικά και εμπορικά απόρρητα της κάθε επιχείρησης και θα μου επιτρέψετε και μένα να συμπεριφέρομαι με αυτό τον τρόπο, γιατί προσπαθώ να προστατέψω την επιχείρησή μου απέναντι από τον ανταγωνισμό, ο οποίος είναι σφοδρός -τόσο εγχώρια όσο και από το εξωτερικό- και οποιοδήποτε σημείο κριθεί επιχειρηματικά ότι δεν πρέπει να μοιραστεί δε μοιράζεται. Είναι δικαίωμα της επιχείρησης αυτό και των διαδικασιών που έχουμε, της εταιρικής διακυβέρνησης.

Έχοντας πει αυτό, λοιπόν, να πω ότι αφού βρήκαμε, παρόλα τα χρέη, έναν τρόπο να μπορεί να είναι λειτουργικό αυτό και πήραμε το αρχικό πράσινο φως από την Ernst and Young, ξεκινήσαμε τις επισκέψεις μας στους πιστωτές.

Πρώτος πιστωτής, γιατί δεν είναι απλώς πιστωτές είναι ανθρώπινες ζωές, όπως τους ακούσατε να λένε και οι ίδιοι και έχω αποδείξει και στο Νεώριο ότι σέβομαι τους εργαζομένους μου, ξεκίνησε από τους ίδιους. Τους παρουσίασα αυτό που μπορώ εγώ να κάνω, μπορεί κάποιος άλλος να μπορούσε να κάνει κάτι καλύτερο, εγώ αυτό μπορούσα να κάνω, μαζί με όλες τις δυνάμεις τις οποίες κινητοποιήσουμε, τους το δείξαμε και τους είπα, ανθρώπινα και με αγάπη, ότι αν το εγκρίνουν προχωράω και αν δεν το εγκρίνουν δεν προχωράω. Το ενέκριναν στο ποσοστό που είπαμε, 99,7% και κάναμε όλες τις κατά το νόμο προβλεπόμενες διαδικασίες, το Προεδρικό Διάταγμα, τις διαβουλεύσεις, τις διμερείς συμβάσεις κ.λπ. που υποβλήθηκαν στο Υπουργείο Εργασίας και αποτελώντας ταυτόχρονα τα αναπόσπαστα κομμάτια του σχεδίου εξυγίανσης, το οποίο θα υποβληθεί για επικύρωση στα δικαστήρια.

Αφού, λοιπόν, τελειώσαμε με το κομμάτι «εργαζόμενοι και εταιρεία», πήγαμε στο επόμενο βήμα που λέγεται «δημόσιο».

Για να πάρουμε λοιπόν την έγκριση και του δεύτερου πιστωτή είμαστε σήμερα εδώ. Η Ernst and Young, σαν ειδικός εμπειρογνώμονας, έχει δώσει το «πράσινο φως» ότι το σχέδιο είναι βιώσιμο, ότι βελτιώνει τη θέση του δημοσίου και αναμένουμε, από εκεί και πέρα, την τοποθέτηση της Βουλής και των κομμάτων για αν θα ψηφίσετε, δηλαδή, όλα αυτά που είναι δική σας δουλειά δεν είναι δική μας. Εμείς είμαστε εδώ για να παρουσιάσουμε το πλάνο μας.

Άρα, εδώ, στο κομμάτι των εργασιακών, είναι αξιακό για τη δική μου επιχείρηση, τον όμιλο μου αλλά και εμένα προσωπικά, να συμπεριφερόμαστε με τον τρόπο που αρμόζει, δηλαδή, θεσμικά, νόμιμα και δημοκρατικά. Με το νομίμως εκλεγμένο σωματείο και αυτούς που εκπροσωπούν τους εργαζόμενους, μιλήσαμε, συμφωνήσαμε, έχουν σχεδόν την απόλυτη στήριξη του προσωπικού και επειδή συνεχίζει και γίνεται θέμα αυτό και ονομάζεται «εργασιακό ζήτημα», το οποίο εγώ δεν αντιλαμβάνομαι γιατί είναι εργασιακό ζήτημα, το 99,7% των εργαζομένων έχει συμφωνήσει. Με αυτούς εμείς συμφωνήσαμε. Το 0,3%, όσοι, δηλαδή, μιλάνε για ζήτημα και εκπροσωπούν το 0,3%, έχει αποφασίσει ένα διαφορετικό δρόμο.

Αυτοί οι 8, όπως ήταν 18 στη Σύρο, μπορούνε να πάνε και να διεκδικήσουν τα δικαιώματα που πιστεύουν ότι χάνουν. Δεν ξέρω γιατί, γιατί χάνουν τα χρήματα που τους προσφέρονται, είναι δικό τους θέμα, είναι δική τους δουλειά. Όπως έκαναν όμως και οι εργαζόμενοι στη Σύρο, υπάρχουν δικαστήρια και υπάρχουν τρόποι. Τέλος πάντων, ο νόμος προβλέπει πως θα κινηθούν. Για μας το θέμα έχει κλείσει και, το ξαναλέω, θέλω να κινούμαι θεσμικά, δημοκρατικά και νόμιμα. Η επαναφορά θεμάτων τα οποία κομίζει από το ένα πολιτικό κόμμα στο άλλο το ποσοστό του 0,3%, είναι θέμα αξιακό και δε μπορώ εγώ να πορευθώ, παίρνοντας την τεράστια ευθύνη, επαναλαμβάνω, μετά το Νεώριο στην Ελευσίνα περνώντας ένα μήνυμα ότι αν ακόμα και 5 διαφωνούν από δω και πέρα με το τι κάνουμε, θα το γυρίζουν σε όλα τα κόμματα δημιουργώντας μια αναστάτωση και θα ασχολούμαστε με τους 5.

Σέβομαι τα πάντα, σέβομαι όλο τον κόσμο, την κοινωνία και τους ανθρώπους, όμως εδώ πρέπει να λειτουργούμε δημοκρατικά με τις πλειοψηφίες, θεσμικά και νόμιμα και έτσι πορεύομαι. Οτιδήποτε άλλο αντιβαίνει και από τη στιγμή που οι εργαζόμενοι, το 99,7%, λένε ότι «είμαστε εντάξει», δεν αντιλαμβάνομαι και δε μπορώ να προσεγγίσω το θέμα με οποιαδήποτε άλλη έννοια, από αυτή που σας είπα.

Τώρα, πιστεύω για τα κομμάτια του DFC, της δέσμευσης των ποσών και όλα τα σχετικά -με την τοποθέτηση που έδωσα, ότι η Ernst & Young έχει πάρει όλα τα έγγραφα και είναι αυτή που κατά τον νόμο τα παίρνει και τα μαζεύει για να τα καταθέσει στο δικαστήριο- έχουμε καλυφθεί. Δεν μπορεί να γίνονται δημόσια τα επιχειρηματικά έγγραφα ούτε και ο τρόπος που εμείς σαν Όμιλος αντλούμε κεφάλαια. Είμαστε μια επιχείρηση σαν στις άλλες και δεν προβλέπονται από πουθενά αυτά που μου ζητούνται αυτή τη στιγμή και το λέω αυτό με σεβασμό. Στα χέρια σας είναι ο νόμος, αλλάξτε τον ώστε να προβλέπεται για όλες τις επιχειρήσεις να προσκομίζουν έγγραφα για τον τρόπο που λειτουργούν, τον τρόπο που αντλούν κεφάλαια και τις συμφωνίες που έχουν με τους χρηματοδότες τους.

Όσον αφορά το ποια συμφέροντα εξυπηρετώ. Εγώ ήμουν Έλληνας αξιωματικός, τελείωσα τη ΣΜΑ και έφτασαν μέχρι τον βαθμό του Σμηναγού. Ακόμα κι όταν μετανάστευσαν στην Αμερική, βοηθούσα την πατρίδα μου όσο μπορούσα χωρίς να «κλείσω τις πόρτες». Επένδυσα στο Νεώριο, με τους 180 απλήρωτους εργαζόμενους, παίρνοντας δυσβάσταχτο φορτίο και επενδύοντας σχεδόν όλα τα περιουσιακά μου στοιχεία ή αντλώντας κεφάλαια γι’ αυτό που πίστευα. Επαναλαμβάνω ότι, όποιος πάρει ένα καράβι και πάει στη Σύρο θα καταλάβει το κατά πόσο βοηθάμε ή δεν βοηθάμε τον τόπο και τι κοινωνικό πρόσωπο έχει εκεί η επιχείρησή μου. Οπότε το αν εξυπηρετώ ελληνικά ή αμερικανικά συμφέροντα, θα μου επιτρέψετε να πω, το απορρίπτω.

Σχετικά με το αν μπορούν να αυξηθούν τα ποσοστά εάν πάρουμε κάποιο έργο, με πολύ σεβασμό κ. Κεγκέρογλου -και ξέρω πόσο πολύ αγαπάτε τα ναυπηγεία- θα σας πω ότι ακόμα και αυτά τα ποσοστά, επειδή τα χρέη που αναλαμβάνουμε είναι οριακά, έχουν μπει με έναν τρόπο ούτως ώστε το πλάνο να είναι βιώσιμο και η Ernst & Young σε αυτό έχει βάλει

τη σφραγίδα. Πολύ φοβούμαι ότι ανεξάρτητα με το αν εγώ πω «ας το βάλουμε», δεν υπάρχει περίπτωση αυτή τη στιγμή Ορκωτός Ελεγκτής να δεχτεί περισσότερα ποσοστά, γιατί μετά αυτό που προτάσσουμε, δηλαδή το να είναι βιώσιμη η επιχείρηση, δεν πρόκειται να γίνει.

Μοιράζομαι την τεχνογνωσία που έχω στο κομμάτι της ναυπηγικής και σας λέω ότι όσο μεγαλύτερο είναι ένα πρότζεκτ τόσο μικρότερα είναι τα περιθώρια. Άρα, μην περιμένουμε σε ένα πρότζεκτ 1 δις μια εταιρεία ότι θα βγάλει 20 – 25 εκατομμύρια, ούτε διπλό ψηφίο δεν είναι το μεικτό περιθώριο. Άμα δείτε, δηλαδή και τις μεγάλες επιχειρήσεις, όπως η Fincantieri, μιλάμε για EBITDA της τάξης 5,5% - 6%. Άρα, αυτό ακόμα και να θέλαμε να το κάνουμε είναι κάτι το οποίο, δεν νομίζω ότι Ernst & Young θα το περάσει και δεν νομίζω ότι κάποιο δικαστήριο να το εγκρίνει, γιατί δεν θα είναι βιώσιμο το πλάνο.

Στην ερώτηση του κ. Αρσένη, πόσα λεφτά βάζω εγώ ο ίδιος. Θέλω απλά να διευκρινίσω ότι είτε τα κεφάλαια αντλούνται από το DFC είτε αντλούνται ενδοομιλικά είναι κεφάλαια που αντλεί η δική μου επιχείρηση. Άρα, όλα αυτά τα χρήματα μπαίνουν στις δικιές μου επιχειρήσεις.

Ξαναλέω ότι το επιχειρηματικό πλάνο δεν είναι κάτι το οποίο μπορούμε να μοιραστούμε γιατί δεν προβλέπεται από πουθενά, εκτός αν περάσει νόμος ο οποίος να λέει πως όλες οι επιχειρήσεις να δείχνουν στη Βουλή και στις επιτροπές τα επιχειρηματικά τους πλάνα οπότε θα το πράξω και εγώ. Αυτή τη στιγμή δεν προβλέπεται από κάπου.

Όσον αφορά στο να καταθέσω το πόθεν έσχες μου, δεν ξέρω τι να σας απαντήσω. Αν προβλέπεται από κάπου να το καταθέσω και αυτό.

Νομίζω πως τοποθετήθηκα για όλα τα θέματα που έθεσαν οι κ.κ. Βουλευτές. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Ξενοκώστα, έχει ζητήσει τον λόγο ο Υπουργός. Έχετε τον λόγο κ. Γεωργιάδη.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω, **ε**πειδή επανερχόμαστε διαρκώς και γιατί δεν έχει γίνει αντιληπτό, ίσως, από το Σώμα -μπορεί να φταίω εγώ- τι είναι αυτό που κάνουμε σήμερα.

Άκουσα τον κ. Δούκα που είπε ότι εμείς δεν μπορούμε να πιστοποιήσουμε, γιατί δεν υπάρχει στον νόμο το Business plan και οι δεσμεύσεις. Σας είπα από χθες και προσπαθώ να το κάνω λίγο πιο απλά. Τίποτα από αυτά που ζητάτε δεν μπορεί να μπει στο νόμο. Δεν μπορεί να μπει στο νόμο γιατί εμείς πάμε με τον ισχύοντα Πτωχευτικό Νόμο και για ότι μιλάμε θα κριθεί από δικαστή. Εάν αυτά μπουν στο νόμο τότε φεύγουμε από το Πτωχευτικό Νόμο και τότε τίθεται ζήτημα κρατικών ενισχύσεων, διότι έχουμε κάνει κάτι ξεχωριστό για μια συγκεκριμένη εταιρεία.

Ο κ. Δούκας, λέει ότι δεν είναι πεπεισμένοι για το αν είναι βιώσιμο το επιχειρηματικό πλάνο. Μα, το αν είναι βιώσιμο επιχειρηματικό πλάνο ή όχι, θα κριθεί από το αρμόδιο δικαστήριο βάσει των εγγράφων που θα καταθέσει εκεί ο κ. Ξενοκώστας. Αν αυτά γίνουν μέρος του νόμου που ψηφίζουμε στη βουλή, τότε δεν πάμε στο δικαστήριο. Τι θα πάμε να πούμε στο δικαστήριο να δεχθεί το δικαστήριο τον νόμο της Βουλής; Όλα αυτά που ζητάτε είναι άσχετα με αυτό που συζητάμε. Συγγνώμη που το λέω, αλλά είναι παράνομα αυτά που ζητάτε. Εάν δεχθούμε να βάλουμε οτιδήποτε από αυτά που ζητάτε σήμερα σε αυτόν τον νόμο, ο νόμος αυτός δεν μπορεί να εφαρμοστεί, γιατί προσκρούει στο Ενωσιακό Δίκαιο.

Σας το είπα από την πρώτη μέρα, πως το μόνο που κάνουμε εδώ είναι ότι εξουσιοδοτούμε έναν Υπουργό, τον Υπουργό Ανάπτυξης, να εκπροσωπήσει συνολικά το Ελληνικό Δημόσιο στο δικαστήριο και να πει ότι «θέλουμε να εξυγιανθεί αυτή η εταιρεία κατά το προβλεπόμενο σχέδιο». Το αν το σχέδιο είναι σωστό, λάθος, επαρκές, μεγάλο ή μικρό θα το κρίνει ο δικαστής. Εάν δεν το κρίνει ο δικαστής και τον κρίνουμε εμείς, τότε προσκρούουμε στον νόμο περί κρατικών ενισχύσεων, γιατί έχουμε νομοθετήσει για μία εταιρεία. Όσα ζητάτε είναι παράνομα.

Ο κ. Δούκας, και το λέω με σεβασμό, δεν κατάλαβε για τι ακριβώς μιλάμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Παπανικολάου.

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείων Ελευσίνας (ΣΕΝΕ):** Θα ήθελα να απαντήσω στην ερώτηση για τις ζημίες, που έθεσε ο Εισηγητής της Ελληνικής Λύσης, κ. Βιλιάρδος. Εμείς, σαν εργαζόμενοι, θα μιλήσουμε για τις δικές μας τις ζημιές και όχι τις εταιρίας. Η αδυναμία των πληρωμών μας ξεκίνησε από το 2010. Το 2011, βούλιαξε η μεγάλη δεξαμενή Νούμερο 3, καθώς και το 2018, βούλιαξε η δεξαμενή Νούμερο 1. Από το 2010 έως το 2018 είχαμε συνεχείς απώλειες των εισοδημάτων μας.

Θα ήθελα να απαντήσω στην ερώτηση του κ. Αρσένη, από το ΜέΡΑ25, αν κάνουμε συνελεύσεις μαζί με τους Υπουργού και με τον κ. Ξενοκώστα. Όλες τις ενημερωτικές συνελεύσεις που έχουμε κάνει και με τον κ. Γεωργιάδη και με τον κ. Ξενοκώστα, υπάρχουν όλα τα βίντεο και στο YouTube. Υπάρχουν και δίκες μας συνελεύσεις, οι οποίες είναι συνελεύσεις αποφάσεων.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Παπανικολάου, έχω εγώ παραβρεθεί σε Γενική Συνέλευση όπου έχω ζήτηση από τους εργαζομένους να ψηφίσουν το σχέδιο ή έχω παραβρεθεί ενημερωτικά για το χρονοδιάγραμμα του νόμου, αφού είχατε ψηφίσει τη συμφωνία;

**ΝΙΚΟΛΑΟΣ ΠΑΠΑΝΙΚΟΛΑΟΥ (Πρόεδρος του Σωματείου Εργαζομένων Ναυπηγείων Ελευσίνας (ΣΕΝΕ):** Αυτό είπα και εγώ, ενημερωτικά μόνο παρευρεθήκατε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εκ των υστέρων, αφού την είχατε ήδη δεχτεί. Όχι, για να μη δημιουργούνται κάποιες παρεξηγήσεις, ότι ήρθα εγώ να σας πείσω να ψηφίσετε. Ήρθατε εσείς στο γραφείο μου έχοντας συμφωνήσει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Υπουργέ, είπε ότι δεν συμμετείχατε ποτέ σε συνέλευση αποφάσεων, αλλά μόνο σε ενημερωτικές. Ήταν πολύ ξεκάθαρο αυτό, που είπε ο Πρόεδρος, κ. Παπανικολάου.

Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση με την ακρόαση των φορέων. Διακόπτουμε για πολύ λίγο για να συνεχίσουμε με την 3η συνεδρίαση και τη συζήτηση επί των άρθρων.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λιάκος Ευάγγελος, Μπουκώρος Χρήστος, Οικονόμου Βασίλειος, Ράπτη Ελένη, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Δρίτσας Θεόδωρος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Σαντορινιός Νεκτάριος, Τελιγιορίδου Ολυμπία, Χαρίτσης Αλέξανδρος (Αλέξης), Γκόκας Χρήστος, Κεγκέρογλου Βασίλειος, Πάνας Απόστολος, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 15.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**